463-I-сон 29.08.1997. Кадрлар тайёрлаш миллий дастури\n1. МУАММОЛАР ВА КАДРЛАР ТАЙЁРЛАШ ТИЗИМИНИ ТУБДАН ИСЛОҲ ҚИЛИШ ОМИЛЛАРИ\n1.1. РИВОЖЛАНИШНИНГ ЭРИШИЛГАН ДАРАЖАСИ\n1.2. КАМЧИЛИКЛАР ВА МУАММОЛАР\n1.3. ИСЛОҲ ҚИЛИШ ОМИЛЛАРИ\n2. МИЛЛИЙ ДАСТУРНИНГ МАҚСАДИ, ВАЗИФАЛАРИ ВА УНИ РЎЁБГА ЧИҚАРИШ БОСҚИЧЛАРИ\n2.1. ДАСТУРНИНГ МАҚСАД ВА ВАЗИФАЛАРИ\n2.2. ДАСТУРНИ РЎЁБГА ЧИҚАРИШ БОСҚИЧЛАРИ\n3. КАДРЛАР ТАЙЁРЛАШНИНГ МИЛЛИЙ МОДЕЛИ\n3.2. ДАВЛАТ ВА ЖАМИЯТ\n3.3. УЗЛУКСИЗ ТАЪЛИМ\n3.4. КАДРЛАР ТАЙЁРЛАШ ТИЗИМИДА ФАН\n3.5. КАДРЛАР ТАЙЁРЛАШ ТИЗИМИДА ИШЛАБ ЧИҚАРИШ\n4. КАДРЛАР ТАЙЁРЛАШ ТИЗИМИНИ РИВОЖЛАНТИРИШНИНГ АСОСИЙ ЙЎНАЛИШЛАРИ\n4.1. ТАЪЛИМНИНГ УЗЛУКСИЗЛИГИНИ ТАЪМИНЛАШ\n4.2. ПЕДАГОГ ВА ИЛМИЙ-ПЕДАГОГ КАДРЛАР ТАЙЁРЛАШ, ҚАЙТА ТАЙЁРЛАШ ВА УЛАРНИНГ МАЛАКАСИНИ ОШИРИШ\n4.3. ТАЪЛИМ ЖАРАЁНИНИ МАЗМУНАН ИСЛОҲ ҚИЛИШ\n4.4. МАЪНАВИЙ-АХЛОҚИЙ ТАРБИЯ ВА МАЪРИФИЙ ИШЛАР\n4.5. ИҚТИДОРЛИ БОЛАЛАР ВА ИСТЕЪДОДЛИ ЁШЛАР\n4.6. ТАЪЛИМ ТИЗИМИНИ БОШҚАРИШ\n4.7. КАСБ-ҲУНАР ТАЪЛИМИ СИФАТИНИ НАЗОРАТ ҚИЛИШ ТИЗИМИНИ ШАКЛЛАНТИРИШ\n4.8. ТАЪЛИМ ТИЗИМИНИ МОЛИЯЛАШ\n4.9. МОДДИЙ-ТЕХНИКА ТАЪМИНОТИ\n4.10. ТАЪЛИМ ТИЗИМИНИНГ ЯХЛИТ АХБОРОТ МАКОНИНИ ВУЖУДГА КЕЛТИРИШ\n4.11. ТАЪЛИМ ХИЗМАТИ КЎРСАТИШ БОЗОРИНИ РИВОЖЛАНТИРИШ\n4.12. ТАЪЛИМ СОҲАСИДА ИЖТИМОИЙ КАФОЛАТЛАРНИ ТАЪМИНЛАШ ҲАМДА БУ СОҲАНИ ДАВЛАТ ТОМОНИДАН ҚЎЛЛАБ-ҚУВВАТЛАШ\n4.13. ФАН БИЛАН ТАЪЛИМ ЖАРАЁНИ АЛОҚАЛАРИНИ РИВОЖЛАНТИРИШ\n4.14. ИШЛАБ ЧИҚАРИШ ВА ТАЪЛИМ ТИЗИМИ ИНТЕГРАЦИЯЛАШУВИНИ РИВОЖЛАНТИРИШ\n4.15. ТАЪЛИМ ВА КАДРЛАР ТАЙЁРЛАШ СОҲАСИДАГИ ХАЛҚАРО ҲАМКОРЛИК\n5. МИЛЛИЙ ДАСТУРНИ РЎЁБГА ЧИҚАРИШГА ДОИР ТАШКИЛИЙ ЧОРА-ТАДБИРЛАР\nҲужжат кучини йўқотган 24.09.2020\nҲужжат 24.09.2020 санаси ҳолатига\nМазкур дастур Ўзбекистан Республикасининг 2020 йил 23 сентябрдаги ЎРҚ-637-сонли «Таълим тўғрисида»ги Қонунига асосан ўз кучини йўқотган.\nЎзбекистон Республикаси инсон ҳуқуқлари ва эркинликларига риоя этилишини, жамиятнинг маънавий янгиланишини, ижтимоий йўналтирилган бозор иқтисодиётини шакллантиришни, жаҳон ҳамжамиятига қўшилишни таъминлайдиган демократик ҳуқуқий давлат ва очиқ фуқаролик жамияти қурмоқда.\nИнсон, унинг ҳар томонлама уйғун камол топиши ва фаровонлиги, шахс манфаатларини рўёбга чиқаришнинг шароитларини ва таъсирчан механизмларини яратиш, эскирган тафаккур ва ижтимоий хулқ-атворнинг андозаларини ўзгартириш республикада амалга оширилаётган ислоҳотларнинг асосий мақсади ва ҳаракатлантирувчи кучидир. Халқнинг бой интеллектуал мероси ва умумбашарий қадриятлар асосида, замонавий маданият, иқтисодиёт, фан, техника ва технологияларнинг ютуқлари асосида кадрлар тайёрлашнинг мукаммал тизимини шакллантириш Ўзбекистон тараққиётининг муҳим шартидир.\nКадрлар тайёрлаш миллий дастури «Таълим тўғрисида»ги Ўзбекистон Республикаси Қонунининг қоидаларига мувофиқ ҳолда тайёрланган бўлиб, миллий тажрибанинг таҳлили ва таълим тизимидаги жаҳон миқёсидаги ютуқлар асосида тайёрланган ҳамда юксак умумий ва касб-ҳунар маданиятига, ижодий ва ижтимоий фаолликка, ижтимоий-сиёсий ҳаётда мустақил равишда мўлжални тўғри ола билиш маҳоратига эга бўлган, истиқбол вазифаларини илгари суриш ва ҳал этишга қодир кадрларнинг янги авлодини шакллантиришга йўналтирилгандир.\nДастур кадрлар тайёрлаш миллий моделини рўёбга чиқаришни, ҳар томонлама камол топган, жамиятда турмушга мослашган, таълим ва касб-ҳунар дастурларини онгли равишда танлаш ва кейинчалик пухта ўзлаштириш учун ижтимоий-сиёсий, ҳуқуқий, психологик-педагогик ва бошқа тарздаги шароитларни яратишни, жамият, давлат ва оила олдида ўз жавобгарлигини ҳис этадиган фуқароларни тарбиялашни назарда тутади.\nЎзбекистон Республикаси давлат мустақиллигига эришиб, иқтисодий ва ижтимоий ривожланишнинг ўзига хос йўлини танлаши кадрлар тайёрлаш тузилмаси ва мазмунини қайта ташкил этишни зарур қилиб қўйди ва қатор чора-тадбирлар кўришни: «Таълим тўғрисида»ги Қонунни жорий этишни (1992 йил); янги ўқув режалари, дастурлари, дарсликларини жорий этишни, замонавий дидактик таъминотни ишлаб чиқишни; ўқув юртларини аттестациядан ўтказишни ва аккредитациялашни, янги типдаги таълим муассасаларини ташкил этишни тақозо этди.\nМактабгача таълим соҳасида уйларда ташкил этиладиган болалар боғчалари ҳамда «болалар боғчаси-мактаб» мажмуи тармоғи ривожланиб бормоқда. Болаларга чет тилларни, хореография, тасвирий ва мусиқа санъати, компьютер саводхонлиги асосларини ўргатувчи 800 дан ортиқ гуруҳ ташкил этилган.\nЯнги типдаги мактаблар ва умумтаълим ўқув юртлари тармоғи ривожланиб бормоқда. Ҳозирги кунда 238 лицей ва 136 гимназия ишлаб турибди. «Соғлом авлод учун», «Маънавият ва маърифат», «Иқтисодий таълим», «Қишлоқ мактаби», «Ривожланишда нуқсони бўлган болаларни тиклаш» ва бошқа тармоқ дастурлари рўёбга чиқарилмоқда. Республика умумтаълим мактабларида 435 мингдан ортиқ ўқитувчи ишламоқда, уларнинг 73 фоизи олий маълумотлидир.\nМеҳнат бозорини, энг аввало қишлоқ жойларда меҳнат бозорини шакллантиришнинг ҳудудий хусусиятларини ҳисобга олган ҳолда ҳунар-техника таълимини қайта ташкил этишга киришилди. Ҳозирги кунда бу тизимда жами 221 минг кишини таълим билан қамраб олган 442 ўқув юрти, шу жумладан, 209 касб-ҳунар мактаби, 180 касб-ҳунар лицейи ва 53 бизнес-мактаб ишлаб турибди. Бугунги кунда бошланғич касб-ҳунар таълими ўқув юртларида қарийб 20 минг ўқитувчи ва малакали мутахассислар ишламоқда.\nРеспубликада жами 197 минг киши таълим олаётган 258 ўрта касб-ҳунар таълими ўқув юрти ишлаб турибди. Уларда қарийб 16 минг ўқитувчи ва муҳандис-педагог ходимлар меҳнат қилмоқда.\nЎзбекистон олий мактаби тизими 58 олий ўқув юртини, шу жумладан 16 университет ва 42 институтни ўз ичига олади, уларда 164 минг талаба таълим олмоқда; 16 университетнинг ўн иккитаси Ўзбекистон мустақилликка эришган дастлабки икки йилда ташкил топди. Олий ўқув юртларида ишлаётган 18,5 минг ўқитувчининг 52 фоизи фан доктори ва фан номзодларидир. Олий таълимда кадрлар тайёрлашни марказлаштиришдан ҳуқуқий йўналишга ўтказиш иши олиб борилмоқда, ўқув юртларининг тармоғи кенгаймоқда, университет таълими ривожланмоқда. Билимларнинг янги тармоқлари бўйича кадрлар тайёрлаш бошлаб юборилди, олий мактабни кўп босқичли тизимга ўтказиш амалга оширилмоқда. Абитуриентлар ва талабаларнинг билим даражасини тест ва рейтинг асосида баҳолашнинг илғор усуллари жорий этилмоқда.\nОлий малакали илмий ва илмий-педагог кадрлар сифатига ошган талабларга мувофиқ аспирантура ва докторантурада кадрлар тайёрлаш иши кенгаймоқда. Олий аттестация комиссияси ташкил этилди. Республикада қарийб 4 минг аспирант бўлиб, улардан 69 фоизи олий таълим тизимида ва 31 фоизи илмий-тадқиқот институтларида таълим олмоқда. Жами илмий ва илмий-педагог кадрларнинг 8 фоизини фан докторлари ва 37 фоизини фан номзодлари ташкил этади.\nКадрлар малакасини ошириш ва уларни қайта тайёрлаш тизимида 23 институт, 16 факультет, 4 марказ ва 14 малака ошириш курслари ишлаб турибди.\nИқтидорли болалар ва ўқувчи ёшларни қўллаб-қувватлаш бўйича давлат сиёсати собитқадамлик билан олиб борилмоқда. Истеъдодли ўсмир ва қизларни излаб топиш, уларга кўмаклашиш, уларнинг қобилияти ва истеъдодини ўстириш бўйича махсус фондлар ташкил этилди, қобилиятли ёшларни чет эллардаги етакчи ўқув юртлари ва илмий марказларда ўқитиш ва стажировкадан ўтказиш йўлга қўйилди.\nФан ва таълим соҳасида халқаро алоқалар кенгайиб бормоқда.\nШунга қарамай, содир этилган ўзгартиришлар кадрлар тайёрлаш сифатини ошириш, мамлакатни ижтимоий-иқтисодий ривожлантириш талабларига мувофиқ бўлишини таъминлай олмади.\nКадрлар тайёрлаш тизимининг демократик ўзгаришлар ва бозор ислоҳотлари талабларига мувофиқ эмаслиги, ўқув жараёнининг моддий-техника ва ахборот базаси етарли эмаслиги, юқори малакали педагог кадрларнинг етишмаслиги, сифатли ўқув-услубий ва илмий адабиёт ҳамда дидактик материалларнинг камлиги, таълим тизими, фан ва ишлаб чиқариш ўртасида пухта ўзаро ҳамкорлик ва ўзаро фойдали интеграциянинг йўқлиги кадрлар тайёрлашнинг мавжуд тизимидаги жиддий камчиликлар сирасига киради.\nТаълим-тарбия ва ўқув жараёнларининг таркибини, босқичларини бир-бири билан узвий боғлаш, яъни узлуксиз таълим-тарбия тизимини ташкил қилиш муаммолари ҳал қилинган эмас. Амалдаги таълим тизими замонавий, тараққий топган демократик давлатлар талабларига жавоб бера олмаётир.\nМутахассислар тайёрлаш, таълим-тарбия тизими жамиятда бўлаётган ислоҳот, янгиланиш жараёнлари талаблари билан боғланмаган.\nМактабгача таълим ва тарбия аҳволи қониқарсизлигича қолмоқда. Боғча ёшидаги болаларнинг 25 фоизигина мактабгача тарбия муассасаларига қамраб олинган, холос. Мактабгача болалар муассасаларидан ва оиладан мактабга келган болаларнинг тайёргарлик даражаси ўртасида сезиларли тафовут мавжуд.\nМактабларда ва бошқа ўқув юртларида таълим жараёнининг ўзидаги ва ўқитиш услубиятидаги ҳар хил камчиликлар оқибатида билим беришда юзага келган нодемократик ҳамда жамият учун зарарли муҳит шунга олиб келдики, ўқувчиларда мустақил фикрлаш ривожланмай қолаяпти, оқилона ҳаётий ечимлар қабул қилиш учун етарли тайёргарлик йўқ. 9-11 синфларни тамомлаган ёшлар мустақил ҳаётда ўз ўрнини аниқлай олмайди. Уларда ўзларига ишонч шаклланган эмас, ўрта мактаб битирувчиларининг 10 фоизигина олий ўқув юртларига ўқишга кирмоқда, холос.\nМажбурий тўққиз йиллик таълимга асосланган ўн бир йиллик умумий ўрта таълим илмий асосланмагандир, у ўқувчиларда касбга йўналтириш ва таълимнинг амалий йўналганлиги етарли даражада бўлиши ҳамда мустақил фикр юритиш, меҳнат фаолияти кўникмалари шаклланишини таъминламаяпти. Ҳар йили таянч мактабларнинг 100 минг нафарга яқин битирувчиси ишлаб чиқариш соҳасида ҳамда касб-ҳунар таълимини давом эттириш учун талаб этилмай қолдирилмоқда.\nТаълим тизимидаги мавжуд умумтаълим ва касб-ҳунар дастурлари ўртасида узвийлик ва ворисликнинг йўқлиги сабабли таянч ва ўрта мактаб битирувчиларида касбга йўналтирилганлик ва меҳнат фаолияти кўникмалари шаклланмай қолаяпти. Натижада йигит ва қизлар ўз қобилиятлари, истаклари, ижодий ва меҳнат мойилликларига монанд ҳаёт йўлини белгилаб олишда жиддий қийинчиликлар сезмоқдалар.\nЎқув жараёни билим даражаси ўртача бўлган ўқувчиларга мўлжалланган бўлиб, таълимнинг иқтидорли ёшлар билан якка тартибдаги ўқув дастурлари бўйича ишлаш каби механизмларидан яхши фойдаланилмаяпти, ўқув дастурлари мафкуравий сарқитлардан тўлиқ ҳоли бўлганича йўқ, уларда маънавият ва ахлоқ асосларини ўргатувчи, иқтисодий ҳуқуқий, эстетик билимларни берувчи фанларга етарлича ўрин берилмаяпти.\nҲунар-техника билим юртларидан янги типдаги таълим муассасаларига ўтиш кўпроқ оғизда бўлиб, амалда эса уларда таълим эскириб қолган моддий-техника ва ўқув-услубий базасида, тегишли қайта тайёргарликдан ўтмаган ўқитувчи кадрлар билан амалга оширилмоқда.\nБир босқичли олий таълим меҳнат бозори эҳтиёжларини, ишлаб чиқаришдаги таркибий ўзгаришларни ва илғор халқаро тажрибани тўлиқ ҳажмда ҳисобга олмаётир. Ўқув-тарбия жараёнини ташкил этишда ўқув юртлари етарлича мустақилликка эга эмас, улар касбий меҳнат бозорининг ўзгарувчан шароитларига яхши мослашиб бормаяпти.\nИлмий муассасалар, ишлаб чиқариш ва ижтимоий институтлар кадрларни тайёрлаш жараёнига етарли даражада қўшилганлари йўқ. Давлат таълим стандартларини ишлаб чиқиш ва жорий этиш, таълим муассасаларини давлат аттестацияси ва аккредитациясидан ўтказиш вазифалари белгилаб олинмаган. Ўқувчиларнинг билим даражасини баҳолаш тизими объективлик ва тезкорликни таъминламайди.\nКасб-ҳунар таълимининг обрўси ҳамда ўқитувчилар, тарбиячилар ва мураббийларнинг, илмий ва илмий-педагог кадрларнинг ижтимоий мақоми пасайиб бормоқда. Таълим хизмати кўрсатиш ва кадрлар тайёрлаш соҳасида маркетинг мавжуд эмас, таълим тизимини кўп вариантли молиялаш схемаси ишлаб чиқилмаган. Олий малакали кадрлардан самарали фойдаланилмаяпти. Кадрлар билими ва улар тайёргарлигининг сифатини назорат қилиш ҳамда баҳолаш тизими қониқарсиз ишламоқда.\nЎқитувчилар, педагоглар ва тарбиячиларнинг каттагина қисми яхши тайёргарлик кўрмаганлиги, уларнинг билим ва касб савияси пастлиги жиддий муаммо бўлиб қолмоқда, малакали педагог кадрлар етишмаслиги сезилмоқда. Мактабгача таълим соҳасидаги жами тарбиячи ва педагогларнинг атиги 20 фоизи олий маълумотлидир. Мактабларнинг ўқитувчилар билан таъминланганлиги ўртача 93 фоизни ташкил этгани ҳолда, бу кўрсаткич айрим вилоятларда 77-80 фоиздан, муайян фанлар бўйича эса 50 фоиздан ошмайди.\nИлмий ва илмий-педагог кадрларнинг ўртача ёши «улғайиб» бормоқда. Республика олий ўқув юртларида 40 ёшга тўлмаган фан докторлари жами фан докторларининг 0,9 фоизини, 50 ва ундан катта ёшдагилари эса 79 фоизини ташкил этади. Фан докторлари илмий даражасига тасдиқланганлар ўртача 50, фан номзодлари эса 36 ёшдадир.\nКадрлар тайёрлаш тизимини тубдан ислоҳ қилишнинг муҳим омиллари қуйидагилардан иборат:\nреспубликанинг демократик ҳуқуқий давлат ва адолатли фуқаролик жамияти қуриш йўлидан изчил илгарилаб бораётганлиги;\nмамлакат иқтисодиётида туб ўзгартиришларнинг амалга оширилиши, республика иқтисодиёти асосан хом ашё йўналишидан рақобатбардош пировард маҳсулот ишлаб чиқариш йўлига изчил ўтаётганлиги, мамлакат экспорт салоҳиятининг кенгаяётганлиги;\nдавлат ижтимоий сиёсатида шахс манфаати ва таълим устуворлиги қарор топганлиги;\nмиллий ўзликни англашнинг ўсиб бориши, ватанпарварлик, ўз ватани учун ифтихор туйғусининг шаклланаётганлиги, бой миллий маданий-тарихий анъаналарга ва халқимизнинг интеллектуал меросига ҳурмат;\nЎзбекистоннинг жаҳон ҳамжамиятига интеграцияси, республиканинг жаҳондаги мавқеи ва обрў-эътиборининг мустаҳкамланиб бораётганлиги.\nМазкур дастурнинг мақсади таълим соҳасини тубдан ислоҳ қилиш, уни ўтмишдан қолган мафкуравий қарашлар ва сарқитлардан тўла халос этиш, ривожланган демократик давлатлар даражасида, юксак маънавий ва ахлоқий талабларга жавоб берувчи юқори малакали кадрлар тайёрлаш Миллий тизимини яратишдир.\nУшбу мақсадни рўёбга чиқариш қуйидаги вазифалар ҳал этилишини назарда тутади:\n«Таълим тўғрисида»ги Ўзбекистон Республикаси Қонунига мувофиқ таълим тизимини ислоҳ қилиш, давлат ва нодавлат таълим муассасалари ҳамда таълим ва кадрлар тайёрлаш соҳасида рақобат муҳитини шакллантириш негизида таълим тизимини ягона ўқув-илмий-ишлаб чиқариш мажмуи сифатида изчил ривожлантиришни таъминлаш;\nтаълим ва кадрлар тайёрлаш тизимини жамиятда амалга оширилаётган янгиланиш, ривожланган демократик ҳуқуқий давлат қурилиши жараёнларига мослаш;\nкадрлар тайёрлаш тизими муассасаларини юқори малакали мутахассислар билан таъминлаш, педагогик фаолиятнинг нуфузи ва ижтимоий мақомини кўтариш;\nкадрлар тайёрлаш тизими ва мазмунини мамлакатнинг ижтимоий ва иқтисодий тараққиёти истиқболларидан, жамият эҳтиёжларидан, фан, маданият, техника ва технологиянинг замонавий ютуқларидан келиб чиққан ҳолда қайта қуриш;\nтаълим олувчиларни маънавий-ахлоқий тарбиялашнинг ва маърифий ишларнинг самарали шакллари ҳамда услубларини ишлаб чиқиш ва жорий этиш;\nтаълим ва кадрлар тайёрлаш, таълим муассасаларини аттестациядан ўтказиш ва аккредитация қилиш сифатига баҳо беришнинг холис тизимини жорий қилиш;\nянги ижтимоий-иқтисодий шароитларда таълимнинг талаб қилинадиган даражаси ва сифатини, кадрлар тайёрлаш тизимининг амалда фаолият кўрсатиши ва барқарор ривожланишининг кафолатларини, устуворлигини таъминловчи норматив, моддий-техника ва ахборот базасини яратиш;\nтаълим, фан ва ишлаб чиқариш самарали интеграциялашувини таъминлаш, тайёрланаётган кадрларнинг миқдори ва сифатига нисбатан давлатнинг талабларини, шунингдек нодавлат тузилмалари, корхоналар ва ташкилотларнинг буюртмаларини шакллантиришнинг механизмларини ишлаб чиқиш;\nузлуксиз таълим ва кадрлар тайёрлаш тизимига бюджетдан ташқари маблағлар, шу жумладан чет эл инвестициялари жалб этишнинг реал механизмларини ишлаб чиқиш ва амалиётга жорий этиш;\nкадрлар тайёрлаш соҳасида ўзаро манфаатли халқаро ҳамкорликни ривожлантириш.\nМиллий дастурнинг мақсад ва вазифалари босқичма-босқич рўёбга чиқарилади.\nБиринчи босқич (1997 — 2001 йиллар) мавжуд кадрлар тайёрлаш тизимининг ижобий салоҳиятини сақлаб қолиш асосида ушбу тизимни ислоҳ қилиш ва ривожлантириш учун ҳуқуқий, кадрлар жиҳатидан, илмий-услубий, молиявий-моддий шарт-шароитлар яратиш.\nУшбу босқичда қуйидагиларни амалга ошириш зарур:\n«Таълим тўғрисида»ги Қонунга мувофиқ таълим тизими мазмунини таркибий қайта қуриш ва тубдан янгилаш;\nпедагог ва илмий-педагог кадрлар тайёрлаш ҳамда уларнинг малакасини оширишни замон талабларига жавоб берадиган даражада ташкил этиш;\nтаълим олувчиларнинг юксак тайёргарлилик даражаси, малакаси, маданий ва маънавий-ахлоқий савиясининг сифатига нисбатан қўйиладиган зарур талабларни белгилаб берувчи давлат таълим стандартларини яратиш ва жорий этиш;\nўқув-услубий мажмуаларнинг ҳамда таълим жараёни дидактик ва ахборот таъминотининг янги авлодини ишлаб чиқиш ва жорий этиш;\nўрта махсус, касб-ҳунар таълими учун зарур моддий-техника, ўқув-услубий ва кадрлар базасини тайёрлаш;\nтаълим ва кадрлар тайёрлашга бюджетдан ташқари маблағлар жалб этишнинг механизмларини такомиллаштириш, давлат таълим муассасалари билан бир қаторда нодавлат таълим муассасаларини ривожлантиришни ҳам назарда тутган ҳолда таълим хизмати кўрсатиш соҳасида рақобатга асосланган муҳитни вужудга келтириш;\nтаълим муассасалари фаолиятига баҳо беришнинг рейтинг тизимини, кадрлар тайёрлаш сифати ва уларга бўлган эҳтиёжнинг мониторингини олиб бориш тизимини ишлаб чиқиш ва жорий этиш;\nхалқаро алоқаларни кенгайтириш ва кучайтириш, кадрлар тайёрлашда халқаро донорлик ташкилотлари ва фондлари фаолиятига тегишли шароитлар яратиш, шунингдек республика таълим соҳасига чет эл инвестицияларини жалб этиш бўйича реал чора-тадбирлар ишлаб чиқиш ва уларни амалга ошириш;\nКадрлар тайёрлаш миллий дастурини рўёбга чиқаришнинг мониторингини олиб бориш.\nУшбу босқичда болаларни олти-етти ёшдан мактабга қабул қилиш, уларнинг жисмоний ва ақлий жиҳатдан ривожланганлигини эътиборга олган ҳолда амалга оширилади. Тақозо этилаётган ўқувчи ўринлари зарур моддий-техника шарт-шароитлари ва педагог кадрлар билан таъминланган ҳолда изчил тайёрланади.\nБиринчи босқич бажарилишининг мониторинги асосида Миллий дастурни рўёбга чиқариш йўналишларига аниқликлар киритилади.\nИккинчи босқич (2001 — 2005 йиллар) Миллий дастурни тўлиқ рўёбга чиқариш, меҳнат бозорининг ривожланиши ва реал ижтимоий-иқтисодий шароитларни ҳисобга олган ҳолда унга аниқликлар киритиш.\nМажбурий умумий ўрта ва ўрта махсус, касб-ҳунар таълимига, шунингдек ўқувчиларнинг қобилиятлари ва имкониятларига қараб, табақалаштирилган таълимга ўтиш тўлиқ амалга оширилади.\nТаълим муассасаларини махсус тайёрланган малакали педагог кадрлар билан тўлдириш таъминланади, уларнинг фаолиятида рақобатга асосланган муҳит вужудга келтирилади.\nТаълим муассасаларининг моддий-техника ва ахборот базасини мустаҳкамлаш давом эттирилади, ўқув-тарбия жараёни юқори сифатли ўқув адабиётлари ва илғор педагогик технологиялар билан таъминланади. Узлуксиз таълим тизимини ахборотлаштириш амалга оширилади.\nТаълим хизмат кўрсатиш бозорини шакллантириш механизмлари тўлиқ ишга солинади.\nУчинчи босқич (2005 ва ундан кейинги йиллар) тўпланган тажрибани таҳлил этиш ва умумлаштириш асосида, мамлакатни ижтимоий-иқтисодий ривожлантириш истиқболларига мувофиқ кадрлар тайёрлаш тизимини такомиллаштириш ва янада ривожлантириш.\nТаълим муассасаларининг ресурс, кадрлар ва ахборот базалари янада мустаҳкамланади, ўқув-тарбия жараёни янги ўқув-услубий мажмуалар, илғор педагогик технологиялар билан тўлиқ таъминланади.\nМиллий (элита) олий таълим муассасаларини қарор топтириш ва ривожлантириш амалга оширилади. Касб-ҳунар таълими муассасаларининг мустақил фаолият юритиши ва ўзини ўзи бошқариши шакллари мустаҳкамланади.\nТаълим жараёнини ахборотлаштириш, узлуксиз таълим тизими жаҳон ахборот тармоғига уланадиган компьютер ахборот тармоғи билан тўлиқ қамраб олинади.\nКадрлар тайёрлаш миллий моделининг асосий таркибий қисмлари қуйидагилардан иборатдир:\nшахс — кадрлар тайёрлаш тизимининг бош субъекти ва объекти, таълим соҳасидаги хизматларнинг истеъмолчиси ва уларни амалга оширувчи;\nдавлат ва жамият — таълим ва кадрлар тайёрлаш тизимининг фаолиятини тартибга солиш ва назорат қилишни амалга оширувчи кадрлар тайёрлаш ва уларни қабул қилиб олишнинг кафиллари;\nузлуксиз таълим малакали рақобатбардош кадрлар тайёрлашнинг асоси бўлиб, таълимнинг барча турларини, давлат таълим стандартларини, кадрлар тайёрлаш тизими тузилмаси ва унинг фаолият кўрсатиш муҳитини ўз ичига олади;\nфан юқори малакали мутахассислар тайёрловчи ва улардан фойдаланувчи, илғор педагогик ва ахборот технологияларини ишлаб чиқувчи;\nишлаб чиқариш кадрларга бўлган эҳтиёжни, шунингдек уларнинг тайёргарлик сифати ва савиясига нисбатан қўйиладиган талабларни белгиловчи асосий буюртмачи, кадрлар тайёрлаш тизимини молия ва моддий-техника жиҳатидан таъминлаш жараёнининг қатнашчиси.\nДавлат ва жамият узлуксиз таълим ва кадрлар тайёрлаш тизими барча учун очиқ бўлишини ва ҳаёт ўзгаришларига мослашувчанлигини таъминлайди.\nЎзбекистон Республикаси томонидан инсон ҳуқуқлари, таълим, бола ҳуқуқи соҳасидаги шартномалар ва конвенцияларнинг бажарилиши, кадрлар тайёрлаш соҳасида жаҳон илғор тажрибасини ҳисобга олиш узлуксиз таълим ва кадрлар тайёрлаш тизимининг барча жиҳатларига дахлдор бўлиб, унинг ривожланиши омилларидан биридир.\nКадрлар тайёрлаш соҳасидаги давлат сиёсати инсонни интеллектуал ва маънавий-ахлоқий жиҳатдан тарбиялаш билан узвий боғлиқ бўлган узлуксиз таълим тизими орқали ҳар томонлама баркамол шахс фуқарони шакллантиришни назарда тутади. Шу тарзда фуқаронинг энг асосий конститутциявий ҳуқуқларидан бири билим олиш, ижодий қобилиятни намоён этиш, интеллектуал жиҳатдан ривожланиш, касби бўйича меҳнат қилиш ҳуқуқи рўёбга чиқарилади.\n«Таълим тўғрисида»ги Қонун умумий ўрта ва ўрта махсус, касб-ҳунар таълими стандартлари орқали сифатли таълим олиш, шунингдек таълим ва касб-ҳунар жиҳатдан тайёргарликнинг шакллари ва турларини танлашни, узлуксиз малака ошириб бориш, зарурат тақозо этса, тегишли қайта тайёргарликдан ўтиш ҳуқуқини ва кенг имкониятларини назарда тутади.\nТаълим хизматларининг истеъмолчиси сифатида шахсга давлат таълим стандартлари орқали сифатли таълим олиш ва касб-ҳунар тайёргарлиги кўриш кафолатланади. Таълим олиш жараёнида шахс давлат таълим стандартларида ифода этилган талабларни бажариши шарт.\nШахс таълим хизматларининг яратувчиси сифатида тегишли малака даражасини олгач, таълим, моддий ишлаб чиқариш, фан, маданият ва хизмат кўрсатиш соҳасида фаолият кўрсатади ва ўз билими ва тажрибасини ўргатишда иштирок этади.\nДавлат ва жамият кадрлар тайёрлаш тизими амал қилиши ва ривожланишининг кафиллари, юқори малакали рақобатбардош мутахассисларни тайёрлаш бўйича таълим муассасаларининг фаолиятини уйғунлаштирувчи сифатида фаолият кўрсатади.\nДавлат ва жамият қуйидагиларга, чунончи:\nФуқароларнинг билим олиш, касб танлаш ва ўз малакасини ошириш ҳуқуқлари рўёбга чиқарилишига;\nМажбурий умумий ўрта таълим ҳамда академик лицей ёки касб-ҳунар коллежида таълим олиш йўналишини танлаш ҳуқуқи асосида мажбурий ўрта махсус, касб-ҳунар таълими олишга;\nДавлат грантлари ёки пуллик-шартномавий асосда олий таълим ва олий ўқув юртидан кейинги таълим олиш ҳуқуқига;\nДавлат таълим муассасаларини маблағ билан таъминлашга;\nТаълим олувчиларнинг ўқиши, турмуши ва дам олиши учун шарт-шароитлар яратиш борасидаги вазифалар ҳал этилишида жамоатчилик бошқарувини ривожлантиришга;\nТаълим жараёни қатнашчиларини ижтимоий жиҳатдан қўллаб-қувватлашга;\nСоғлиқ ва ривожланишда нуқсони бўлган шахслар таълим олишига кафолат берадилар.\nУзлуксиз таълим кадрлар тайёрлаш тизимининг асоси, Ўзбекистон Республикасининг ижтимоий-иқтисодий тараққиётини таъминловчи, шахс, жамият ва давлатнинг иқтисодий, ижтимоий, илмий-техникавий ва маданий эҳтиёжларини қондирувчи устувор соҳадир.\nУзлуксиз таълим ижодкор, ижтимоий фаол, маънавий бой шахс шаклланиши ва юқори малакали рақобатбардош кадрлар илдам тайёрланиши учун зарур шарт-шароитлар яратади.\n3.3.1. Узлуксиз таълимни ташкил этиш ва ривожлантириш принциплари\nУзлуксиз таълимнинг фаолият кўрсатиш принциплари қуйидагилардан иборат:\nтаълимнинг устуворлиги унинг ривожланишининг биринчи даражали аҳамиятга эга эканлиги, билим, таълим ва юксак интеллектнинг нуфузи;\nтаълимнинг демократлашуви таълим ва тарбия услубларини танлашда ўқув юртлари мустақиллигининг кенгайиши, таълимни бошқаришнинг давлат-жамият тизимига ўтилиши;\nтаълимнинг инсонпарварлашуви инсон қобилиятларининг очилиши ва унинг таълимга нисбатан бўлган турли-туман эҳтиёжларининг қондирилиши, миллий ва умумбашарий қадриятлар устуворлигининг таъминланиши, инсон, жамият ва атроф-муҳит ўзаро муносабатларининг уйғунлашуви;\nтаълимнинг ижтимоийлашуви таълим олувчиларда эстетик бой дунёқарашни ҳосил қилиш, уларда юксак маънавият, маданият ва ижодий фикрлашни шакллантириш;\nтаълимнинг миллий йўналтирилганлиги таълимнинг миллий тарих, халқ анъаналари ва урф-одатлари билан узвий уйғунлиги, Ўзбекистон халқларининг маданиятини сақлаб қолиш ва бойитиш, таълимни миллий тараққиётнинг ўта муҳим омили сифатида эътироф этиш, бошқа халқларнинг тарихи ва маданиятини ҳурматлаш;\nтаълим ва тарбиянинг узвий боғлиқлиги, бу жараённинг ҳар томонлама камол топган инсонни шакллантиришга йўналтирилганлиги;\nиқтидорли ёшларни аниқлаш, уларга таълимнинг энг юқори даражасида, изчил равишда фундаментал ва махсус билим олишлари учун шарт-шароитлар яратиш.\n3.3.2. Узлуксиз таълимни ислоҳ қилиш\nУзлуксиз таълим соҳасидаги ислоҳотлар қуйидагиларни назарда тутади:\nтаълим тизимининг кадрлар салоҳиятини тубдан яхшилаш, тарбиячи, ўқитувчи, муаллим ва илмий ходимнинг касбий нуфузини ошириш;\nдавлат ва нодавлат таълим муассасаларининг ҳар хил турларини ривожлантириш;\nтаълим тизимини таркибий жиҳатдан қайта қуриш, таълим, фан, техника ва технологиянинг, иқтисодиёт ва маданиятнинг жаҳон миқёсидаги замонавий ютуқларини ҳисобга олган ҳолда таълим ва касб-ҳунар таълими дастурларини тубдан ўзгартириш;\nмажбурий умумий ўрта таълимдан ўрта махсус, касб-ҳунар таълимига ўтилишини таъминлаш;\nмахсус, касб-ҳунар таълимининг марказлари сифатида фан ва ишлаб чиқариш интеграциялашган янги типдаги ўқув муассасаларини вужудга келтириш;\nилғор технологияларни кенг ўзлаштириш, иқтисодиётдаги таркибий ўзгаришлар, чет эл инвестициялари кўламларининг кенгайиши, тадбиркорлик, кичик ва хусусий бизнесни ривожлантириш билан боғлиқ янги касб-ҳунар ва мутахассисликлар бўйича кадрлар, шу жумладан бошқарув тизими кадрларини тайёрлаш, қайта тайёрлаш ва уларнинг малакасини ошириш;\nмиллий мустақиллик принциплари ва халқнинг бой интеллектуал мероси ҳамда умумбашарий қадриятларнинг устуворлиги асосида таълимнинг барча даражалари ва бўғинларида таълим олувчиларнинг маънавий ва ахлоқий фазилатларини ривожлантириш;\nтаълимни бошқариш тизимини такомиллаштириш, жамоат бошқаруви шаклларини ривожлантириш, таълим муассасаларини минтақалаштириш;\nтаълим олишда, шунингдек болалар ва ёшларни маънавий-ахлоқий, интеллектуал ва жисмоний жиҳатдан тарбиялашда оила, ота-оналар, жамоат ташкилотлари, маҳаллалар, хайрия ва халқаро фондларнинг ролини кучайтириш юзасидан чора-тадбирлар ишлаб чиқиш ҳамда уларни амалга ошириш;\nтаълим жараёни ва кадрлар тайёрлаш сифатига холис баҳо бериш тизимини яратиш ва жорий этиш;\nтаълим тизимини молиявий, моддий-техника ва бошқа тарздаги ресурслар билан таъминлаш механизмларини шакллантириш;\nузлуксиз таълимни фан ва ишлаб чиқариш билан интеграциялаштиришнинг пухта механизмларини ишлаб чиқиш ва жорий этиш;\nтаълим ва илм-фан билан боғлиқ чет эл ҳамда халқаро ташкилотлар билан ҳамкорликни кенгайтириш ва ривожлантириш;\nтуб ерли миллатга мансуб бўлмаган шахслар зич яшайдиган жойларда улар ўз она тилларида таълим олишлари учун ташкилий ва педагогик шарт-шароитлар яратиш;\nтаълимнинг барча даражаларида таълим олувчиларнинг ҳуқуқий, иқтисодий, экологик ва санитария-гигиена таълими ҳамда тарбиясини такомиллаштириш.\n3.3.3. Узлуксиз таълим тизими ва турлари\nУзлуксиз таълим тизимининг фаолият олиб бориши давлат таълим стандартлари асосида, турли даражалардаги таълим дастурларининг изчиллиги асосида таъминланади ва қуйидаги таълим турларини ўз ичига олади:\nКадрлар тайёрлаш миллий моделининг ўзига хос хусусияти мустақил равишдаги тўққиз йиллик умумий ўрта ҳамда уч йиллик ўрта махсус, касб-ҳунар таълимини жорий этишдан иборатдир. Бу эса, умумий таълим дастурларидан ўрта махсус, касб-ҳунар таълими дастурларига изчил ўтилишини таъминлайди.\nУмумий таълим дастурлари: мактабгача таълим, бошланғич таълим (I-IV синфлар), умумий ўрта таълим (I-IX синфлар), ўрта махсус, касб-ҳунар таълимини қамраб олади.\nКасб-хунар таълими дастурларини ўрта махсус, касб-ҳунар таълими, олий (бакалавриат, магистратура) таълим ва олий ўқув юртидан кейинги таълимни, кадрлар малакасини ошириш ва уларни қайта тайёрлашни қамраб олади.\nМактабгача таълим бола соғлом, ҳар томонлама камол топиб шаклланишини таъминлайди, унда ўқишга интилиш ҳиссини уйғотади, уни мунтазам таълим олишга тайёрлайди. Мактабгача таълим бола олти-етти ёшга етгунича давлат ва нодавлат мактабгача тарбия болалар муассасаларида ҳамда оилаларда амалга оширилади. Мактабгача таълим мақсади ва вазифаларини рўёбга чиқаришда маҳаллалар, жамоат ва хайрия ташкилотлари, халқаро фондлар фаол иштирок этади.\nМактабгача тарбияни ривожлантириш учун қуйидагиларни амалга ошириш лозим бўлади:\nмалакали тарбиячи ва педагог кадрларни устувор равишда тайёрлаш;\nмактабгача таълимнинг самарали психологик-педагогик услубларини излаш ва жорий этиш;\nболаларни оилада тарбиялашни ташкилий, психологик, педагогик ва услубий жиҳатдан таъминлаш;\nзамонавий ўқув-услубий қўлланмалар, техник воситалар, ўйинчоқлар ва ўйинлар яратиш ҳамда уларни ишлаб чиқариш;\nмактабгача ёшдаги болаларни халқнинг бой маданий-тарихий мероси ва умумбашарий қадриятлар асосида маънавий-ахлоқий жиҳатдан тарбиялаш учун шарт-шароитлар яратиш;\nмактабгача муассасаларнинг ҳар хил турлари учун турли вариантлардаги дастурларни танлаб олиш, мактабгача тарбиянинг барча массалалари бўйича малакали консультация хизмати кўрсатиш имкониятини яратиш;\nмактабгача тарбия ва соғломлаштириш муассасалари тармоғини қўллаб-қувватлаш ва ривожлантириш механизмини ишлаб чиқиш.\nТўққиз йиллик (I-IX синфлар) ўқишдан иборат умумий ўрта таълим мажбурийдир. Таълимнинг бу тури бошланғич таълимни (I-IV синфлар) қамраб олади ҳамда ўқувчиларнинг фанлар асослари бўйича мунтазам билим олишларини, уларда билим ўзлаштириш эҳтиёжини, асосий ўқув-илмий ва умуммаданий билимларни, миллий ва умумбашарий қадриятларга асосланган маънавий-ахлоқий фазилатларни, меҳнат кўникмаларини, ижодий фикрлаш ва атроф-муҳитга онгли муносабатда бўлишни ва касб танлашни шакллантиради. Умумий ўрта таълим тугалланганидан кейин таълим фанлари ва улар бўйича олинган баҳолар кўрсатилган ҳолда давлат томонидан тасдиқланган намунадаги аттестат берилади.\nУмумий ўрта таълимнинг янгича тизими ва мазмунини шакллантириш учун қуйидагилар зарур:\nмактабнинг I-IX синфлари доирасида сифатли умумий ўрта таълим олишни таъминловчи давлат таълим стандартларини ишлаб чиқиш ва жорий этиш, бунда академик лицейлар ва касб-ҳунар коллежларидан кейин олинадиган таълим дастурлари билан мантиқий боғлиқлик ҳисобга олиниши лозим;\nюқори малакали педагог кадрлар тайёрлаш;\nҳудудларнинг жуғрофий ва демографик хусусиятларига, шахс, жамият ва давлатнинг эҳтиёжларига мувофиқ равишда таълим муассасалари тармоқларини ривожлантириш;\nўқувчиларнинг қобилиятлари ва имкониятларига мувофиқ равишда таълимга табақалаштирилган ёндашувини жорий этиш;\nтаълим беришнинг илғор педагогик технологияларини, замонавий ўқув-услубий мажмуаларни яратиш ва ўқув-тарбия жараёнини дидактик жиҳатдан таъминлаш;\nўқувчилар касб-ҳунар танлайдиган ва психологик-педагогик жиҳатдан маслаҳатлар оладиган марказлар тармоқларини ташкил этиш.\nЎРТА-МАХСУС, КАСБ-ХУНАР ТАЪЛИМИ\nАкадемик лицей давлат таълим стандартларига мувофиқ ўрта махсус таълим беради. Ўқувчиларнинг имкониятлари ва қизиқишларини ҳисобга олган ҳолда уларнинг жадал интеллектуал ривожланиши чуқур, соҳалаштирилган, табақалаштирилган, касбга йўналтирилган таълим олишини таъминлайди.\nОлий таълим ўрта махсус, касб-ҳунар таълими негизига асосланади ҳамда икки (бакалавриат ва магистратура) босқичга эга.\nОлий таълим муассасаларига талабалар қабул қилиш давлат грантлари негизида ва пуллик-шартномавий асосда амалга оширилади.\nБакалавриат мутахассисликлар йўналиши бўйича фундаментал ва амалий билим берадиган, таълим муддати камида тўрт йил давом этадиган таянч олий таълимдир.\nБакалаврлик дастури тугалланганидан сўнг битирувчиларга давлат аттестацияси якунларига биноан касб бўйича “бакалавр” даражаси берилади ва давлат томонидан тасдиқланган намунадаги, касб-ҳунар фаолияти билан шуғулланиш ҳуқуқини берадиган диплом топширилади.\nМагистратура аниқ мутахассислик бўйича фундаментал ва амалий билим берадиган, бакалавриат негизида таълим муддати камида икки йил давом этадиган олий таълимдир.\n«Магистр» даражасини берадиган давлат малака аттестацияси магистрлик дастурининг интиҳосидир. Магистрларга давлат томонидан тасдиқланган намунадаги, касб-ҳунар фаолияти билан шуғулланиш ҳуқуқини берадиган диплом топширилади.\nИкки босқичли олий таълим тизимини ташкил этиш ва ривожлантириш учун қуйидагиларни амалга ошириш зарур:\nбакалавриат ва магистратура учун давлат таълим стандартларини ишлаб чиқиш ва жорий этиш;\nолий таълим муассасалари учун профессор-ўқитувчи кадрлар тайёрлаш, шу жумладан чет эллардаги етакчи ўқув ва илмий марказларда тайёрлаш;\nолий таълим муассасаларида таркибий ўзгартишлар ўтказиш;\nолий таълим муассасалари бошқарувини такомиллаштириш, бу муассасаларнинг мустақиллигини кучайтириш, муассислар, васийлар кенгашлари, жамоат назорат кенгашлари шаклидаги жамоат бошқарувини жорий этиш;\nтаълимнинг фан ва ишлаб чиқариш билан интеграцияси таъсирчан механизмларини ишлаб чиқиш ва амалиётга жорий этиш;\nўқишни, мустақил билим олишни индивидуаллаштириш ҳамда дистанцион таълим тизими технологияси ва воситаларини ишлаб чиқиш ва ўзлаштириш;\nянги педагогик ва ахборот технологиялари, тайёргарликнинг модул тизимидан фойдаланган ҳолда талабаларни ўқитишни жадаллаштириш;\nхалқнинг бой маънавий ва интеллектуал мероси ва умумбашарий қадриятлар асосида таълимнинг инсонпарварлик йўналишини таъминлаш.\nОлий ўқув юртидан кейинги таълим жамиятнинг олий малакали илмий ва илмий-педагог кадрларга бўлган эҳтиёжларини қондиришга, шахснинг ижодий таълим-касб-ҳунар манфаатларини қаноатлантиришга қаратилган.\nОлий ўқув юртидан кейинги таълимни олий таълим муассасаларида ва илмий-тадқиқот муассасаларида (таянч докторантура, докторантура, мустақил изланувчилик) олиш мумкин. Олий ўқув юртидан кейинги таълим диссертация ҳимояси билан якунланади. Якуний давлат аттестацияси натижаларига кўра фалсафа доктори (Doctor of Philosophy (PhD) ёки фан доктори (Doctor of Science (DSc) илмий даражаси берилиб, давлат томонидан тасдиқланган намунадаги диплом топширилади.\n(3.3-банднинг 3.3.3-кичик банди «Олий ўқув юртидан кейинги таълим» бўлимининг иккинчи хатбошиси Ўзбекистон Республикасининг 2018 йил 3 январдаги ЎРҚ-456-сонли Қонуни таҳририда — Қонун ҳужжатлари маълумотлари миллий базаси, 05.01.2018 й., 03/18/456/0512-сон)\nЯкуний давлат аттестацяси натижаларига кўра тегишли равишда фан номзоди ва фан доктори илмий даражаси берилиб, давлат томонидан тасдиқланган намунадаги дипломлар топширилади.\nОлий ўқув юртидан кейинги таълимни қўллаб-қувватлаш ва ривожлантириш тадбирлари қуйидагиларни ўз ичига олади:\n«Таълим тўғрисида»ги Қонунга ҳамда мамлакатни ижтимоий ва иқтисодий ривожлантириш истиқболларига мувофиқ олий малакали илмий ва илмий-педагог кадрларни тайёрлаш ва аттестациядан ўтказиш тизимини такомиллаштириш;\nкасб таълими тизими учун олий малакали илмий-педагог кадрларни ҳамда илғор педагогик технологиялар соҳасида илмий кадрларни устувор равишда тайёрлаш;\nривожланган мамлакатларнинг илғор таълим муассасалари ва илмий марказларида устувор йўналишлар бўйича олий малакали илмий ва илмий-педагог кадрлар тайёрланиши учун шароитлар яратиб бериш;\nфан, технология ва таълим соҳасида ривожланган мамлакатлар билан халқаро ҳамкорликни чуқурлаштириш.\nКАДРЛАР МАЛАКАСИНИ ОШИРИШ ВА УЛАРНИ ҚАЙТА ТАЙЁРЛАШ\nКадрлар малакасини ошириш ва уларни қайта тайёрлаш мутахассисларнинг касб билимлари ва кўникмаларини янгилаш ҳамда чуқурлаштиришга қаратилган. Кадрлар малакасини ошириш ва уларни қайта тайёрлаш таълим муассасаларидаги ўқиш натижаларига кўра давлат томонидан тасдиқланган намунадаги гувоҳнома ёки сертификат топширилади.\nКадрлар малакасини ошириш ва уларни қайта тайёрлаш тизимини ташкил этиш ва ривожлантириш учун қуйидагилар зарур:\nкадрлар малакасини ошириш ва уларни қайта тайёрлаш тизими фаолиятида янгича таркиб, мазмун ҳамда бу тизимни бошқаришни шакллантириш;\nюқори малакали ўқитувчи-мутахассис кадрлар тайёрлаш ва соҳани улар билан тўлдириб боришни таъминлаш;\nкадрлар малакасини ошириш ва уларни қайта тайёрлаш тизимининг бу соҳада рақобатга асосланган муҳитни шакллантиришни ва самарали фаолият олиб боришни таъминловчи норматив базасини яратиш;\nкадрлар малакасини ошириш ва уларни қайта тайёрлаш таълим муассасаларини давлат аттестацияси ва аккредитациясидан ўтказиш тизимини ишлаб чиқиш ва амалиётга жорий этиш;\nиқтисодиётнинг давлат ва нодавлат секторлари, мулкчиликнинг турли шаклидаги ташкилот ва муассасаларнинг талаб-эҳтиёжларига мувофиқ кадрлар ва мутахассисларни илдам қайта тайёрлаш ва уларнинг малакасини оширишни таъминловчи давлат ва нодавлат таълим муассасаларини ташкил этиш ва ривожлантиришга кўмаклашиш;\nпрофессионал тренингнинг илғор технология ва ускуналарини, шунингдек мураккаб, фан ютуқларини талаб қилувчи технология жараёнлари имитаторларини ишлаб чиқиш, яратиш ва амалий ўзлаштириб олиш.\nБолалар ва ўсмирларнинг таълимга бўлган, якка тартибдаги, ортиб борувчи талаб-эҳтиёжларини қондириш, уларнинг бўш вақтини ва дам олишини ташкил этиш учун давлат органлари, жамоат ташкилотлари, шунингдек бошқа юридик ва жисмоний шахслар маданий эстетик, илмий, техникавий, спорт ва бошқа йўналишларда мактабдан ташқари давлат ва нодавлат таълим муассасаларини ташкил этадилар.\nМактабдан ташқари таълимни ривожлантириш, унинг тузилмаси ва мазмун-мундарижасини такомиллаштириш вазифаларини ҳал этиш учун қуйидагиларни амалга ошириш керак:\nтаълим бериш ва камол топтиришга йўналтирилган хизматлар кўрсатувчи муассасалар тармоғини кенгайтириш ва бундай хизматлар турларини кўпайтириш;\nмиллий педагогик қадриятларга асосланган ва жаҳондаги илғор тажрибани инобатга олувчи дастурлар ва услубий материаллар ишлаб чиқиш;\nўқувчиларнинг бўш вақтини ташкил этишнинг, шу жумладан оммавий спорт ва жисмоний тарбия-соғломлаштириш тадбирларининг, болалар туризмининг, халқ ҳунармандчилигининг мавжуд турлари ва шаклларини такомиллаштириш, миллий турлари ва шаклларини тиклаш ҳамда амалиётга жорий этиш.\nКадрлар тайёрлаш миллий модели салмоқли элемент сифатида фанни ўз ичига олади, бу соҳада:\nтабиат ва жамият тараққиёти қонуниятлари тўғрисидаги янги фундаментал ва амалий билимлар шаклланади, кадрлар тайёрлаш тизимида оммалаштириш, ўрганиш ва фойдаланиш учун керакли илмий натижалар жамланади;\nолий малакали илмий ва педагог кадрлар тайёрлаш амалга оширилади;\nкадрлар тайёрлаш жараёнини илмий-тадқиқот жиҳатидан таъминлаш инфраструктураси вужудга келтирилади, таълимнинг ахборот тармоқларида фойдаланиш мақсадида билимнинг турли соҳалари бўйича ахборот базаси шакллантирилади;\nмамлакатимиз илм-фанининг жаҳон илм-фанига интеграцияси содир бўлади, замонавий илм-фан ва технологияларнинг энг муҳим муаммоларини ҳал этиш учун илмий ютуқлар ва кадрларни халқаро миқёсда алмашинув амалга оширилади.\nКадрлар тайёрлаш тизимига илм-фаннинг узвий равишда кириб бориши учун қуйидагилар зарур:\nилғор педагогик технологияларни яратиш ва ўзлаштириш юзасидан мақсадли инновация лойиҳаларини шакллантириш ва амалга ошириш йўли билан илм-фаннинг таълим амалиёти билан алоқасини таъминлаш чора-тадбиларини ишлаб чиқиш;\nилғор ахборот ва педагогик технологияларни жорий этиш учун экспериментал майдончалар барпо этиш орқали илмий тадқиқотлар натижаларини ўқув-тарбия жараёнига ўз вақтида жорий этиш механизмини рўёбга чиқариш;\nКадрлар тайёрлаш миллий дастурини самарали тарзда бажаришни таъминлаш юзасидан илмий-тадқиқот ишларини олиб бориш;\nюқори малакали кадрлар тайёрлаш сифатини ошириш, ёшларнинг илмий ижодиётини ҳар томонлама қўллаб-қувватлаш;\nтаълим муассасаларида илмий-тадқиқот ва илмий-педагогик ишлар даражасини баҳолашга замонавий ёндашувни рўёбга чиқариш, илмий тадқиқотлар ва технологик ишланмалар натижалари тижоратлашуви асосида олимларнинг обрў эътибори ва ижтимоий мақомини ошириш;\nмамлакат илм-фанининг халқаро илмий ҳамжамиятга интеграциясини фаоллаштириш, таълим соҳаси ва кадрлар тайёрлашни такомиллаштириш мақсадида илмий ютуқлар ва олимлар билан ўзаро алмашинув жараёнини кучайтириш;\nфан ва технологиялар соҳасидаги фаолиятни маънавий ва моддий рағбатлантириш тизимини ишлаб чиқиш, талабалар ва ёш олимларнинг илмий ютуқлари учун махсус мукофотлар ва совринлар таъсис этиш, махсус стипендиялар сонини кўпайтириш, ёшлар илмий-техника ижодиётининг доимий ишлайдиган кўргазма ва экспозицияларини ташкил этиш.\nИшлаб чиқаришнинг талаб-эҳтиёжлари кадрлар тайёрлаш тизимининг йўналиши, даражаси ва миқёсларини шакллантиради, касб тайёргарлигининг мақсади, вазифалари ва мазмунини белгилайди, малака талабларини илгари суради, таълимнинг мувозий технологиялари ва шаклларини танлашни тақозо этади. Ишлаб чиқариш пировард натижада кадрларнинг сифати ва рақобатбардошлигига баҳо беради.\nИшлаб чиқаришнинг кадрлар тайёрлаш тизимидаги вазифалари қуйидагилар билан белгиланади, чунончи у:\nтурли савия ва малакадаги мутахассисларга бўлган талаб-эҳтиёжни шакллантиради;\nўз ихтиёридаги моддий-техника, молия, кадр ресурслари ҳамда кадрларни ўқитиш, малакасини ошириш ва қайта тайёрлаш учун зарур бошқа ресурсларни бериш билан узлуксиз таълим тизимига кўмаклашади;\nмуассис, васий, донор, ҳомий тариқасида айрим мутахассисларни ва гуруҳларни мақсадли тайёрлашни, шунингдек турли тип ва даражадаги ўқув юртларини молиялашда қатнашади;\nтаълим ва илм-фаннинг турли шакллардаги интеграциясини (муваққат ижодий жамоалар, ўқув-илмий-ишлаб чиқариш мажмуалари, марказлари, технопарклар, технополислар) ривожлантиради.\nИшлаб чиқаришнинг кадрлар тайёрлаш тизимидаги мавқеини кучайтириш қуйидаги йўллар билан таъминланади:\nтаълимни кархонадаги унумли меҳнат билан, шу жумладан ишлаб чиқариш амалиёти жараёнидаги меҳнат билан қўшиб олиб бориш асосида юқори малакали кадрлар тайёрлаш;\nкадрлар тайёрлаш ҳамда биргаликда илмий-технология ишланмаларини олиб боришда корхоналарнинг ишлаб чиқариш салоҳиятидан фойдаланиш;\nтаълим олувчиларни меҳнат жамоаларида тарбиялаш (меҳнат, маънавий ва жисмоний тарбиялаш);\nишлаб чиқаришнинг талаб-эҳтиёжларини инобатга олиб, техника ва технологияларни ривожлантиришнинг янги йўналишлари бўйича кадрларни тайёрлаш, қайта тайёрлаш ва уларнинг малакасини ошириш;\nишлаб чиқаришнинг иқтисодий ва технология муаммоларини ҳал этиш учун олий таълим муассасалари ва илмий ташкилотларнинг илмий салоҳиятини жалб этиш;\nпедагог кадрларнинг илғор технологиялар соҳасидаги малакасини бевосита ишлаб чиқаришда мунтазам ошириб бориш;\nишлаб чиқаришнинг юқори малакали кадрларини таълим жараёнига ва педагогик фаолиятга жалб этиш;\nишлаб чиқариш амалиётини ўтиш учун таълим олувчиларни иш жойлари билан таъминлаш;\nўзаро интеграцияланган таълим муассасаларини замонавий ускуналар, аппаратлар ва асбоблар билан жиҳозлаш.\nКадрлар тайёрлаш тизимини шакллантириш ва ривожлантириш қуйидаги устувор йўналишларни қамраб олади:\nТаълимнинг ўз ичига мактабгача таълим, умумий ўрта ва ўрта махсус, касб-ҳунар таълимини қамраб олувчи янги узлуксиз ва изчил тизими барпо этилади. Олий касб-ҳунар таълимининг бакалаврлар ва магистрлар тайёрлашни назарда тутувчи икки босқичли тизими жорий этилади. Олий ўқув юртидан кейинги таълим тизими ривожланиб боради. Кадрлар малакасини ошириш ва уларни қайта тайёрлаш бўйича рақобатбардош таълим муассасалари вужудга келтирилади.\n(4.1-банднинг биринчи хатбошиси Ўзбекистон Республикасининг 2013 йил 7 октябрдаги ЎРҚ-355-сонли Қонуни таҳририда — ЎР ҚҲТ, 2013 й., 41-сон, 543-модда)\nТаълим муассасаларини ҳудудий йўналишга ўтказиш ва таркибий тузилмасини ўзгартириш иши амалга оширилади. Узлуксиз таълим тизимини ривожлантириш ва унинг самарадорлигини баҳолаш мониторинги амалга оширилади.\nУзлуксиз таълим тизими учун педагог кадрлар тайёрлаш ва қайта тайёрлаш устуворлиги таъминланади.\nПедагог кадрларнинг малакасини ошириш ва уларни қайта тайёрлашнинг замон талабларига мослашувчан, таълимнинг юқори сифатли ва барқарор ривожланишини кўзловчи тизими вужудга келтирилади. Педагог кадрларни илдам қайта тайёрлаш ва уларнинг малакасини ошириш, рақобатбардош даражада уларнинг касб сифатини қўллаб-қувватлаш таъминланади.\nОлий таълим муассасаларида давлат таълим стандартларига мос юқори малакали ўқитувчилар тайёрлаш бўйича махсус факультетлар, шунингдек республика вилоятларида умумий ўрта ва ўрта махсус, касб-ҳунар таълими учун ўқитувчилар ва мутахассислар малакасини ошириш ва уларни қайта тайёрлаш юзасидан махсус марказлар ташкил этилади.\nКадрларни ўқитиш ва тарбиялаш миллий тикланиш принциплари ва мустақиллик ютуқлари, халқнинг бой миллий, маънавий ва интеллектуал салоҳияти ҳамда умумбашарий қадриятларга таянган, инсонпарварликка йўналтирилган таълимнинг мазмуни давлат таълим стандартлари асосида ислоҳ қилинади. Таълим олувчининг шахсига, унда таълим ва билимларга бўлган иштиёқни кучайтиришга, мустақил иш тутишни, ифтихор ва инсоний қадр-қиммат туйғусини шакллантиришга алоҳида эътибор берилади.\nПедагог кадрларнинг обрў-эътибори, масъулияти ва касб кўникмасини ошириш юзасидан собитқадам давлат сиёсати олиб борилади. Илғор педагогик технологиялар, таълимнинг янги шакл ва услублари, ўқув, шу жумладан дифференциялашган дастурлар амалиётга жорий этилади.\nЁш авлодни маънавий-ахлоқий тарбиялашда халқнинг бой миллий маданий-тарихий анъаналарига, урф-одатлари ҳамда умумбашарий қадриятларга асосланган самарали ташкилий, педагогик шакл ва воситалари ишлаб чиқилиб, амалиётга жорий этилади. Шахсни тарбиялаш ва уни ҳар томонлама камол топтиришнинг устуворлиги таъминланади. Умумий ҳамда педагогик маданиятни ошириш мақсадида, мамлакат аҳолиси орасидаги маърифий ишлар такомиллаштириб борилади.\nЎзбекистон мустақиллиги принципларига садоқатли ҳамда жамият тараққиётига муносиб ҳисса қўшишга қодир шахсни шакллантириш мақсадида таълим муассасалари ота-оналар, оила, маҳалла қўмиталари, Республика Маънавият тарғибот маркази, Миллий ғоя ва мафкура илмий-амалий маркази, жамоат ташкилотлари, фондлар билан ўзаро пухта ҳамкорлик қиладилар.\n(4.4-бандининг иккинчи хатбоши Ўзбекистон Республикасининг 2007 йил 9 апрелдаги ЎРҚ-87-сонли Қонуни таҳририда — ЎР ҚҲТ, 2007 й., 15-сон, 150-модда)\nИқтидорли болалар ва истеъдодли ёшларни аниқлаш ва ўқитиш услубияти, психологик-педагогик ва ташкилий шароитлари яратилади, бундай болалар ва ёшларга оид маълумотларнинг республика банки ва мониторинги шаклланади. Махсус ўқув дастурлари ва прогрессив педагогик технологиялар ишлаб чиқиш учун энг яхши педагог ва олимлар жалб қилинади, ўқув-тарбия жараёнида уларнинг фаол иштироки таъминланади. Фан ва техникани, сиёсат ва иқтисодиётни, маданият ва санъатни ўргатиш марказлари қабилидаги ҳамда миллий (элита) таълим муассасалари ташкил этилади.\nИқтидорли болалар ва истеъдодли ёшларни чет элларда умумий ва касбий жиҳатдан тайёргарликдан ўтказишга қаратилган собитқадам фаолият амалга оширилади. Академик лицейларнинг ўқувчиларига, биринчи навбатда иқтидорли, юксак истеъдод соҳибларига, билимнинг тегишли соҳалари ва фаннинг аниқ йўналишлари бўйича ўз табиий қобилиятларини намоён этиш ва ривожлантириш, ўзларидаги ноёб истеъдодни рўёбга чиқариш учун кенг имкониятлар яратилади.\nУзлуксиз таълим тизими ва кадрлар тайёрлашнинг давлат ва нодавлат таълим муассасаларини таркибий жиҳатдан ўзгартириш ва уларни изчил ривожлантириш давлат йўли билан бошқариб борилади. Барча даражадаги таълим бошқарув органларининг ваколат доиралари «Таълим тўғрисида»ги Қонунга мувофиқ белгиланади. Таълимнинг норматив-ҳуқуқ базаси ривожлантирилади. Молия-хўжалик фаолияти олиб бориш ҳамда таълим жараёнини ташкил этишда ўқув юртларининг ҳуқуқлари кенгаяди ва мустақиллиги таъминланади. Таълим муассасалари Ўзбекистон Республикаси Вазирлар Маҳкамаси томонидан белгиланган тартибда аттестациядан ўтказилади ҳамда аккредитацияланади. Аккредитация якунларига кўра таълим соҳасида фаолият кўрсатиш ҳуқуқи берилади.\nМуассис ташкилотларнинг, маҳаллий ҳокимият органларининг, савдо-саноат доираларининг, жамоат ташкилотларининг, фондларнинг ва ҳомийларнинг вакилларини ўз ичига олувчи васийлик ва кузатув кенгашлари тузиш орқали таълим муассасаларининг самарали жамоат бошқаруви тизими жорий этилади.\nТаълим бошқаруви органларига боғлиқ бўлмаган, касб-ҳунар таълими сифатини аттестациядан ўтказувчи давлат хизмати ташкил этилади. Мамлакатни иқтисодий ва ижтимоий ривожлантиришнинг истиқбол талабларига монанд давлат таълим стандартлари ишлаб чиқилади, ўқув юртлари фаолиятини, профессор-педагог кадрлар сифатини ҳамда таълим олувчиларнинг билимини рейтинг асосида баҳолаш тизими тадбиқ этилади. Кадрларни тайёрлаш сифатини назорат қилишнинг давлат ва жамоат шакллари ривожлантирилади. Таълим муассасалари битирувчиларини якуний аттестациялаш тизими такомиллаштирилади.\nТаълимни ва кадрлар тайёрлашни молиялаш тизими такомиллаштирилади, унинг кўп вариантли (бюджетдан ажратиладиган ва бюджетдан ташқари манбалардан) тизими жорий этилади, таълим муассасаларининг ўзини ўзи пул билан таъминлаши ривожлантирилади, хусусий ҳамда чет эл инвестицияларини таълим соҳасига жалб этиш рағбатлантирилади.\nРеспублика фуқаролари учун кейинчалик уларни тўлашнинг мослашувчан тизимига асосланган таълим кредитлари бериш механизми шакллантирилади. Узлуксиз таълим ва кадрлар тайёрлаш тизимини моддий жиҳатдан қўллаб-қувватлашда донорлар ва ҳомийларнинг мавқеи кучайиб боради.\nПуллик таълим хизматлари кўрсатиш, тадбиркорлик, маслаҳат, эксперт, ноширлик, ишлаб чиқариш, илмий ҳамда уставда белгилаб қўйилган вазифаларга мувофиқ бошқа тарздаги фаолият ҳисобидан таълим муассасаларининг даромадлари кўпайиши таъминланади.\nҲар бир минтақанинг демографик ва жуғрофий хусусиятларидан келиб чиқиб, академик лицейлар, касб-ҳунар коллежлари тармоғи барпо этилади. Таълим олувчиларни оиладан ажралмаган ҳолда ўқишга имкон қадар кўпроқ қамраб олинади.\nМавжуд таълим муассасаларини капитал таъмирлаш ва янги таълим муассасалари қуриш, уларни норматив талабларга мувофиқ, замонавий техника ва технологияларнинг даражасини ҳисобга олган ҳолда жиҳозланишини таъминлаш чоралари кўрилади.\nЎқув-тарбия муассасаларини зарур ускуналар, инвентарлар, ашёлар, таълимнинг техникавий, дастурий ва дидактик воситалари билан жиҳозлаш юзасидан ихтисослаштирилган ишлаб чиқаришларни вужудга келтириш қўллаб-қувватланади. Барча босқичдаги таълим жараёнларини компьютерлаштириш ва ахборотлаштириш амалга оширилади.\nЗамонавий ахборот технологиялари, компьютерлаштириш ва компьютерлар тармоқлари негизида таълим жараёнини ахборот билан таъминлаш ривожланиб боради. Таълим жараёнида оммавий ахборот воситаларининг мавқеи ошиб боради, телевидение ва радионинг таълим дастурлари интеллектуаллашуви таъминланади. Фан ва таълимнинг нашриёт базаси ривожлантирилади, ўқув, ўқув-услубий, илмий, қомусий адабиётлар ва маълумотномалар билан таъминлашнинг барқарор тизими шакллантирилади.\nТаълим ва кадрлар тайёрлаш соҳасида маркетингни ривожлантириш йўли билан таълим хизмати кўрсатишнинг рақобатга асосланган бозори шакллантирилади. Давлат ва нодавлат таълим муассасалари ривожлантирилади, таълим ва кадрлар тайёрлаш соҳасида рақобатга асосланган муҳит вужудга келтирилади, таълим хизмати кўрсатиш бозори давлат йўли билан бошқариб борилади. Асосий таълим дастурларида назарда тутилмаган консультатив ва қўшимча таълим хизматларидан иборат пуллик таълим хизмати кўрсатиш тизими ривожлантирилади.\nПедагогик фаолиятнинг обрў-эътиборини ва ижтимоий мақомини ошириш юзасидан давлат сиёсати рўёбга чиқарилади. Таълим олувчиларнинг ва педагогларнинг ўқиши, соғлиги ва дам олиши учун зарур шароитлар яратилади.\nТаълим муассасалари ва соғлиқни сақлаш органлари болалар ҳамда ўқувчи ёшларнинг соғлигини сақлаш ва мустаҳкамлаш учун зарур чораларни кўрадилар. Ўқув-тарбия жараёнининг соғломлаштиришга қаратилган йўналишини рўёбга чиқариш, соғлом турмуш тарзи нормаларини жорий этиш учун шароитлар таъминланади. Таълим олувчиларнинг тиббий-гигиена маданиятини ошириш, уларнинг жисмоний тарбия ва спорт бобидаги фаоллигини кучайтириш ҳамда жисмоний камолот даражасини ошириш учун ташкилий-услубий ёндашувлар такомиллаштирилади. Соғлиқ ва ривожланишида нуқсони бўлган болалар учун муносиб муҳит яратилади.\nТаълим ва кадрлар тайёрлаш соҳасида илғор амалий илмий тадқиқотлар ўтказилади, таълим сифати давлат таълим стандартларига мувофиқ келишини ташкил этиш ва таъминлаш мақсадида педагогика ва таълим соҳасида илмий тадқиқотлар ва илмий-услубий қўлланмалар ишлаб чиқиш фаоллаштирилади. Фундаментал ва амалий фан соҳасидаги илмий кадрларнинг таълим жараёнидаги иштироки рағбатлантирилади, педагогик ва илмий-тадқиқот жараёнларининг алоқаси таъминланади. Ёшларнинг фан-техника соҳасидаги ижодкорлиги ҳар томонлама қўллаб-қувватланади.\nЎқув-ишлаб чиқариш мажмуаларини (марказларини) ташкил этиш ва уларни ривожлантириш, замонавий ускуналар, аппаратлар ва асбоблар билан жиҳозлаш рағбатлантирилади. Кадрлар тайёрлаш ва биргаликдаги илмий-технологик ечимлар яратишда корхоналарнинг ишлаб чиқариш салоҳиятидан самарали фойдаланилади. Ишлаб чиқаришда кадрлар тайёрлаш қўллаб-қувватланади. Илғор технология соҳасида педагог кадрларнинг малакаси бевосита ишлаб чиқаришда мунтазам равишда ошириб борилади.\nКадрлар тайёрлаш соҳасидаги ҳамкорликнинг халқаро-ҳуқуқий базаси яратилади, халқаро ҳамкорликнинг устувор йўналишлари рўёбга чиқарилади, халқаро таълим тизимлари ривожлантирилади, илмий-педагог кадрлар, талабалар ва ўқувчилар алмашиш кенгаяди. Таълим тўғрисидаги миллий ҳужжатлар халқаро миқёсда эътироф этилиши учун асос яратилади. Манфаатдор вазирликлар ва идораларнинг, Ўзбекистон Республикасининг чет эллардаги элчихоналарининг кадрлар тайёрлаш соҳасига чет эл инвестицияларини бевосита ва билвосита кенг жалб қилиш борасидаги фаолият кучайтирилади.\nМиллий дастурни амалга ошириш мақсадида:\nМиллий дастурнинг йўналиш ва босқичларини амалга оширишнинг аниқ механизмлари, муддатлари, ижрочилари, молиявий ва ресурслар таъминоти ифодаланган ечим ва чора-тадбирлар тизими ишлаб чиқилади;\nМиллий дастурни бажариш юзасидан давлат ва жамоат институтларининг фаолияти ҳамда вазифалари белгиланади;\nМиллий дастурнинг аниқ йўналишларини ишлаб чиқиш жараёнига малакали чет эл экспертлари жалб этилади;\nМиллий дастурни бажаришда давлат ва нодавлат ташкилотлар фаолияти мувофиқлаштирилиб, халқаро ташкилотлар қатнашуви ташкил этилади;\nМиллий дастурнинг мониторинги ва бажарилишини экспертиза қилиш асосида унинг айрим қоидалари ва тадбирларига тузатишлар киритилади;\nоммавий ахборот воситаларини жалб этган ҳолда, кадрлар тайёрлаш миллий модели рўёбга чиқарилишини таъминлаш масалалари юзасидан семинарлар ва конференциялар ўтказиш орқали Миллий дастурнинг принципиал ёндашувлари ҳамда асосий қоидаларини кенг кўламда тушунтириш ишлари олиб борилади;\nМиллий дастурнинг мақсад ва вазифаларини амалга ошириш жараёнига жамоат бирлашмалари ва марказлари, республика аҳолиси кенг табақаларининг фаол иштироки таъминланади;\nоммавий ахборот воситаларида Миллий дастурнинг бажарилиши мунтазам ёритиб борилади.\nКадрлар тайёрлаш миллий дастурини амалга ошириш юзасидан Республика комиссияси ташкил этилади, бу Комиссиянинг зиммасига дастурни бажаришга доир барча ишлар ва тадбирларни ташкил этиш ҳамда мувофиқлаштириш, шу жумладан қуйидаги вазифалар юкланади:\nузлуксиз таълимнинг тегишли турлари учун давлат таълим стандартларига қўйиладиган умумий талабларни ишлаб чиқиш;\nумумий ўрта таълим учун давлат таълим стандартларини ва бошқа зарур норматив ҳужжатларни ишлаб чиқиш;\nўрта махсус, касб-ҳунар таълими тизими учун давлат таълим стандартларини, академик лицей ва касб-ҳунар коллежларидан иборат таълим тизимини жорий этиш дастурларини ишлаб чиқиш;\nўрта умумий таълимга эга бўлган ўқувчиларни академик лицей ва касб-ҳунар коллежлари тизими билан тўла қамраб олиш тадбирларини, бу тизимни ҳудудларнинг демографик, жуғрофик хусусиятлари ва кадрларга бўлган эҳтиёжларини ҳисобга олган ҳолда жойлаштириш, унинг моддий-техника асосини яратиш;\nакадемик лицей ва касб-ҳунар коллежларида ишлайдиган ўқитувчилар ва педагог кадрларни қайта тайёрлаш ва уларнинг малакасини ошириш учун таълим муассасаларини ташкил этиш ҳамда уларнинг самарали ишлашини таъминлаш;\nолий таълим муассасалари тизимини Миллий дастур талабларига биноан ислоҳ қилиш, бу борада тегишли давлат таълим стандартларини яратиш ва жорий этиш;\nмактабгача таълим ва тарбия муассасалари фаолиятини такомиллаштириш, болалар тарбиясида ва уларни мактабга тайёрлашда оила, маҳалла ҳамда жамоат ташкилотларининг масъулиятини ошириш;\nтаълим муассасаларини зарур дарсликлар ва адабиётлар билан таъминлаш, бу ишга йирик олимлар, юқори малакали мутахассисларни жалб этиш, таълим ва илм-фан соҳасининг нашриёт базасини ривожлантириш;\nпрофессор ва педагог кадрларни ривожланган мамлакатлардаги етакчи таълим муассасаларида тайёрлаш ва малакасини ошириш мақсадида махсус Республика жамғармаси ташкил этиш ва унинг фаолиятини таъминлаш;\nузлуксиз таълим тизимида чет тилларни фаол ўргатиш учун зарур шароит яратиш, уларни ўргатишнинг жадаллаштирилган услубларини жорий этиш, ўзбекча-чет тиллар луғатларини, давлат тилидаги махсус адабиётларни нашр этиш;\nузлуксиз таълим соҳаси ўқитувчилари ва педагог кадрларини ижтимоий ҳимоя қилиш ва қўллаб-қувватлаш, уларнинг меҳнатига ҳақ тўлаш ва рағбатлантириш тизимини қайта кўриб чиқиш бўйича таклифлар ишлаб чиқиш;\nтаълим муассасаларини аттестациядан ўтказиш ва аккредитациялаш, кадрлар тайёрлашнинг малака талабларини аниқлаш ҳамда сифатини баҳолаш ишларини ташкил қилиш ва мувофиқлаштириш бўйича таълим тизими бошқарувига боғлиқ бўлмаган ягона давлат хизматини ташкил этиш;\nтаълимни ахборот билан таъминлаш тизимини шакллантириш ва ривожлантириш, уни жаҳон ахборот тизими билан боғлаш, оммавий ахборот воситаларининг таълим соҳасидаги вазифаларини белгилаш;\nкасб-ҳунар таълими соҳасида кадрларга бўлган талаб ва таклифни ўрганишни ташкил этиш, таълим хизмати кўрсатиш ва касбий меҳнатнинг рақобатга асосланган бозорини ҳамда кадрлар тайёрлаш соҳасида маркетингни шакллантириш.\n(Ўзбекистон Республикаси Олий Мажлисининг Ахборотномаси, 1997 й., 11-12-сон, 295-модда; Ўзбекистон Республикаси қонун ҳужжатлари тўплами, 2007 й., 15-сон, 150-модда; 2013 й., 41-сон, 543-модда; Қонун ҳужжатлари маълумотлари миллий базаси, 05.01.2018 й., 03/18/456/0512-сон)


Шин Тэ Йонг: “Натижадан кўнглим тўлди” » Скачать музыку бесплатно новинки музыки 2016-2017\nКомментариев: 0 Просмотров: 274 Дата: 14-01-2016, 01:10 23 ёшгача бўлган футболчилар ўртасидаги Осиё чемпионати гуруҳ босқичи дастлабки тур ўйинлари доирасидаги Жанубий Корея ҳамда Ўзбекистон ўртасидаги ўйиндан сўнг, матбуот анжумани ташкил этилди.Унда иштирок этган Жанубий Корея олимпия терма жамоаси бош мураббийи Шин Тэ Йонг ўйин натижасидан кўнгли тўлганини таъкидлади.“Турнирнинг дастлабки ўйини бўлгани учун ҳам, бу учрашув қийин кечди. Умуман олганда, яхши ўйин гувоҳига айландик. Натижадан кўнглим тўлди. Футболчиларимни бу ғалаба билан табрикламоқчиман. Уларнинг ўйинга бўлган муносабатлари ушбу ғалабани тақдим этди ва мен буни жуда қадрлайман.Мун Чанг Жин бугун жуда яхши ўйин намойиш этди. У урган икки гол бизга ғалаба келтирибгина қолмай, унинг ўзига бўлган ишончини оширгани аниқ. Бу эса кейинги ўйинларда бизга қўл келиши мумкин”, - дейди Жанубий Корея терма жамоаси бош мураббийи.


Жорий йилда 500 мингдан ортиқ ишсизлар жамоат ишларига жалб қилинди - вазирлик\nБандлик ва меҳнат муносабатлари вазирлиги бошқарма бошлиғи Темур Маҳмудов расмий ишсизлар сони ва тўлаб берилган ишсизлик нафақаси ҳақидаги саволга жавоб берди.\n«Ўзбекистонда ишсизлик даражасини аниқлаш Вазирлар Маҳкамасининг 1011-сонли қарори билан тартибга солинади. Бу ҳар чоракда, яъни бир йилда тўрт марта туманлар, қишлоқлар, шаҳарлар, хонадонлар танланма асосида ўрганилиб, Халқаро меҳнат ташкилоти тан олган методика асосида ишсизлик даражаси ҳисобланади.\n2020 йилнинг иккинчи чорагида, айнан пандемия кўтарилган даврда июль ойининг бошида эълон қилдик: Ўзбекистонда ишсизлик даражаси 13,2 фоиз, бу салкам 2 миллионга яқин кишини ташкил этади. Биринчи чоракда ишсизлик даражаси 9,3 фоиз, 1 миллион 300 минг атрофида эди. Пандемия албатта таъсир қилди, ишсизлик даражаси кўтарилди.\nҲаммамиз биламизки, эрта баҳор ойларида Ўзбекистон фуқаролари чет элга, Россия ва Қозоғистондаги иш жойларига кетади. Пандемия сабабли йўллар ёпилди. Беш юз мингдан ортиқ фуқароларимиз чет элдаги иш жойларига боролмай қолди. Бундан ташқари, пандемия даврида аксарият ташкилотлар ўз фаолиятини тўхтатди. Иш жойлари ёпилгани ҳисобига ишсизлик даражаси 13,2 фоизга кўтарилди», дея Темур Маҳмудовнинг сўзларини келтиради Kun.uz мухбири.\nУ ишсизлик нафақаси ҳақида ҳам маълумотлар берди.\n«Ишсизлик нафақаси ишсиз фуқароларнинг меҳнат органларига мурожаат қилиши ва уларнинг ишсиз деб тан олиниши ҳисобида юритилади. Ишсизлик даражаси билан ишсизлик нафақасини солиштириб бўлмайди. Ишсизлик бу – ҳодиса.\n9 ой давомида Ўзбекистонда 60 минг нафарга яқин фуқаролар ишсиз деб эътироф этилган ва уларга ишсизлик нафақаси тайинланган.\nШу билан бир қаторда, жамоат ишларини ҳам айтиб ўтиш керак. Иш сўраб мурожаат қилган фуқароларни ижтимоий йўналтирилган меҳнатга жалб қилиш учун ҳам фонд маблағларидан самарали фойдаланамиз. Сабаби ишсизлик нафақаси берсак ҳам бўлади, уларни ўзига маъқул соҳада ҳақ тўланадиган жамоат ишларига жалб қилсак ҳам бўлади.\nБу йил асосий урғуни кўпроқ жамоат ишларига жалб қилишга бердик. Беш юз мингдан ортиқ ишсиз фуқароларни жамоат ишларига жалб қилдик ва уларга 450 миллиард сўмга яқин маблағ тўлаб бердик», деди Темур Маҳмудов АОКАда «Аҳоли бандлиги тўғрисида»ги қонуннинг аҳамияти ва соҳага оид энг долзарб масалалар юзасидан ўтказилган матбуот анжуманида.


Алининг жойнамози (1-қисм) | Azon.uz - Ахборот-таҳлилий портал\nАлининг жойнамози (1-қисм)\n2215 21:00 05.11.2019\nДарсдан чиқиш учун қўнғироқ чалинганида Али чексиз қувонч билан ташқарига отилди. Бошқа болалар ҳам унингдек хурсанд эди. Ва ниҳоят дарслар тугаб, ёзги таътил бошланди. Йиллик баҳолар жадвалини олиб, ўқитувчисини қучоқлаб хайрлашди. Кейин ўртоқлари билан ҳам бир-бир хайрлашди.\nМактабдан чиққанида қайноққина ҳаво юзига урилди. Баҳор ва ёзни шунинг учун ҳам яхши кўради. Биттагина пахта кўйлак аллавақтгача кийишига етади. Қишлик пойабзаллардан сиқилган оёқлари орада бир ялангоёқ юрганида яйрар, ер майсазор бўлса, бундай мароқли ҳордиққа тўйиб бўлмайди. Али ўзи хоҳласа кўпи билан ўн дақиқада пиёда юриб уйига бора олади. Лекин ҳаво совуқ ва ёмғирли бўлса, бир баҳона топиб йўлини узатади. Мактабдан узоқлашгач, катта кўчага, у ердан паркка ўтади. Ўша куни еган тешиккулчаларидан ортган ушоқларни ҳовуздаги балиқларга беришни хуш кўради. Кейин эса бироз олдинроқдаги новвойхонадан қайноққина нон олиб уйга қайтади.\nАлининг уйга қайтадиган йўли паркка борадиган йўлдан бироз бошқача. Буни ўзи истайди, албатта. Чунки қаршидаги масжиднинг ҳовлисида, ҳатто том устида уни кўзи тўрт бўлиб кутаётганлар бор. Шунинг учун Али новвойхонадан чиқиб масжид томон равона бўлар, бу орада ноннинг учидан бироз синдириб оларди. Бу бўлакнинг қитир-қитир қисми ўзига тегишли, мағзи эса кабутарларга. Кабутарлар Алини жуда ҳам севади. Ҳатто унинг келганини кўриб, йўл бошида қарши олишади. Али ҳам улардан баъзиларини танийди. Сутдай оппоқ бўлгани икки дона, жигар ранглилари эса бир нечта.\nҚолган қора кабутарлардан бири оқсоқ эди шекилли, қийналиб юради. Али шунинг учун уни авайлар, нон ушоқларини майдалаб, олдига ташлаб қўяди.\nУйига яқинлашса, Алининг бироз кайфияти тушади. Ҳатто уйини кўрганида қадамлари орқага тисарилаётгандек туюлади. Бунинг ўз сабаби бор, албатта: дадаси ичкиликка ружу қўйган. Онажонисининг аҳволидан ўкинади. Боёқиш онаси оила тирикчилигини зиммасига олган. Аллоҳга шукр, онаси қўли гул чевар. Тиккан либосларини мижозлар севиб кияди. Алининг синглиси ўзидан 3 ёш кичик. Исми Оиша, бу йил биринчи синфга қабул қилинди. Йигирма бир ёшдаги Мурод исмли акаси ҳам бор. Лицейни битириб, тирикчилик дардида ўқишни ташлаб, катта ошхоналардан бирида ишлайди. Албатта, кўп пул топмайди, лекин топгани ўзининг эҳтиёжига етади. Алининг ягона орзуси – дадасининг тезроқ ичкиликдан қутулиб, соғайиши. Лекин бунинг учун дуо қилишдан бошқа иш қўлидан келмасди.\nАли уйга яқинлашар экан, ҳар доимги сўзлар беихтиёр тилига келди: “Иншааллоҳ, бугун кўп ичмагандирлар. Балки энди буткул ичкиликдан воз кечгандирлар…”\nАлининг оиласи уч қаватли бинонинг устки қаватида туради. Шу бинонинг пастки қаватида Ҳаққи бобо деган бир қария ва кампири Хайрия хола яшайди. Бинонинг эгаси ҳисобланган бу яхши инсонлар Али ва унинг оиласини жуда яхши кўради, улардан бошқалардан кўра камроқ ижара ҳақи олади. Алининг онаси Амина хоним ижара ҳақини тузукроқ бермоқчи, яъни бироз оширмоқчи бўлса, Ҳаққи бобо қошларини уюб:\n– Бизга пул керак эмас, болам, – дейди. – Зеро, турмуш ўртоғинг касал. Пенсия пулим ҳам бизга етиб ортади.\nАли Ҳаққи бобонинг сирдош дўсти эди. Қачон иккови суҳбатлашса, Али қушдай енгил бўлади, ҳаётга ишончи, келажакка бўлган умиди, қуввати ортади. Уйнинг ўртадаги қисмида боласи йўқ оила яшайди. Эр-хотин иккови ҳам қирқдан ошган. Исмларини хаёлдан фаромуш қилиш мумкин эмас: эркакнинг исми – Нажи, хотинининг исми Нажия. Худди атайин танлаб олингандек. Лекин Али қачон уларга дуч келса, яъни устки қаватга чиқаётганида уларни кўрса, негадир қочишга жой излаб қолади. Бир неча марта салом бериб, хайрли кун тилаган уларга. Лекин ҳар сафар уни эшитмаганга олишади. Ҳатто бир куни ёнма-ён ўтиб кетаётиб Алини девор томонга итариб юборишди. Ким билади, балки унга шундай туюлдими…


15:55 / 23.09.2017\niPhone 8 кечагина сотувга чиққанига қарамай, интернетда у билан ўтказилган ўзига хос тажрибалар тасвирланган видеороликлар пайдо бўлди.\nJerryRigEverything тахаллусли таниқли блогер янги смартфонни биринчилардан бўлиб чидамлиликка текшириб кўрди ҳамда роликни YouTube’даги каналида жойлаштирди. Янгилик ўтган йилги iPhone 7’дан анча мустаҳкам бўлиб чиқди.\nЖерри iPhone 8’ни аввалига тирналишга қай даражада чидамлилигини синаб кўрди. Смартфон бу жараёндан муваффақиятли ўтди: уни фақатгина Мооса шкаласи бўйича олтинчи қаттиқлик даражаси бўлган асбоб билан тирнашнинг уддасидан чиқилди. Оддий фойдаланувчига бу шуни англатадики, дисплей учун кичик нарсалар ва калитлар қўрқинчли эмас. iPhone 8 динамики, камералари ва орқа панели ҳам анча мустаҳкам бўлиб чиқди. Ягона минус: асосий камеранинг ёқутли қопламаси металл бўртиққа эга эмас, бу эса унга осонлик билан зиён етказиш мумкинлигини билдиради.\nУмуман олганда, бу яхши, аммо жуда зўр натижа эмас. Таққослаш учун: Tissot соатлари ва HTC U Ultra смартфони юқоридаги шкала бўйича саккизинчи даражага қадар чидамлидир.\nБундан ташқари, тест смартфон рамкасидаги бўёқ сифатини кўрсатиб берди: унга ўткир пичоқ ёрдамида зиён келтириш мумкин.\niPhone 8 эгилувчанлик бўйича синовдан ҳам яхши ўтди. Блогер уни қўллари билан зарар келтирадиган даражада бука олмади. Таққослаш учун: iPhone 7 шундай синовдан ўта олмаганди.\nШунингдек, iPhone 8 зажигалка билан синовга ҳам бардош берди. Экрандаги шиша 10 сония давомида қиздириб турилганида унда қора доғ пайдо бўлди (бироқ қурилма ишлашда давом этган). Совутилганидан сўнг эса доғ бутунлай йўқолди.\nШу билан бирга, ZeroHedge нашрининг таъкидлашича, iPhone 8 савдоларининг илк кунида Apple дўконларида умуман навбатлар бўлмаган.


AllBazar.top – фойдали харид ҳудуди - UzNews.uz\nВазият қанчалик ўзгаришига қарамай, Ўзбекистонда бозорлар доимо бўлади. Лекин, бозорлар бугунги пандемия шароитида янги имкониятларни ўзлаштирмоқда ва натижа сифатида бозорда янги электрон майдон — AllBazar.top пайдо бўлди.\nAllBazar.top — бу уйдан чиқмаган ҳолда, ўзингиз ва оилангиз учун зарур бўлган нарсаларга тез ва сифатли равишда буюртма бериш имкониятидир.\nЭлектрон дўкон ассортименти биринчи зарурий маҳсулотлар, ниқоб, болалар маҳсулотлари ва ҳатто бутун шаҳардан топилмайдиган камёб мазали нарсалар билан ҳар куни тўлдириб борилади.\nAllBazar мижозни рўйхатдан ўтиш ёки маҳсулотларнинг узоқ юкланиши билан чарчатмайди. Ҳаммаси максимал даражада оддий: керакли маҳсулотларни танлаб, саватчага соласиз ва боғланиш учун керакли маълумотларни киритасиз. Кейин эса харидларингиз бир неча соат ичида етказиб берилади.\nAllBazar тўловни маҳсулот етказиб берилганида нақд кўринишда, шунингдек, UzCard ва Humo карталари ҳамда PayMe, Apelsin ва Click иловалари орқали қабул қилади.\nБиз синалган логистика компаниялари ҳамда "Ўзбекистон почтаси" билан ишлаймиз. Бундан ташқари, компания ўзининг шахсий транспорт манбаларига эга. Агар мижоз кундузги соат 12гача буюртма берса, маҳсулотлар ўша куннинг ўзида етказиб берилади. Соат 12дан кейин расмийлаштирилган буюртмалар эса кейинги куни етказилади.\nҲа. AllBazar етказиб бериш хизматини Ўзбекистоннинг барча ҳудудларига амалга оширади. Бизнинг истиқболдаги мақсадимиз — бу сайтдаги маҳсулотни Ўзбекистоннинг ҳар қандай нуқтасига 24 соат ичида етказиб бериш.\nAllBazar.top ассортименти кундан-кунга тўлиб ва кенгайиб бормоқда. Озиқ-овқат маҳсулотлари ва ниқоблар билан бир қаторда, сайтда эсдалик совғалари, Lego конструкторлари, антисептик, деликатес ва бошқа кўплаб нарсаларни топиш мумкин.\nМаҳаллий ишлаб чиқарувчи ва ҳунармандларни қўллаб-қувватлаш ҳамда уларни халқаро бозорга чиқариш доирасида Hunarmand-2020 туридаги маҳсулотлар сотуви йўлга қўйилган.\nБундан ташқари, ҳозирда фойдаланувчилар учун сифатли маҳсулотларни тўғридан-тўғри Олой бозоридан харид қилиш имконияти мавжуд.\nНега айрим маҳсулотларнинг нархлари арзон?\nAllBazar сайтида Huggies, Nestle, Lego ва бошқа брендларнинг маҳсулотлари ҳамёнбоп нархларда тақдим этилган. Шунингдек, кейинчалик бонус дастурларини ишга тушириш, чегирма ва акциялар ўтказиш режалаштирилмоқда.\nҚайд этиб ўтамиз, етказиб бериш барча санитар-гигиена қоидаларига риоя қилинган ҳолда, мижознинг уйигача амалга оширилади. Етказиб бериш хизматининг нархи Тошкент шаҳрининг ҳар қандай нуқтасига 10 минг сўмни ташкил қилади.


Венгрия юртимизда АЭС қурилишини қўллаб-қувватлайди\n19 Фев 2020 1901\n2020 йил 18 февралда Ўзбекистон Республикаси Энергетика вазирлигида Венгриянинг ташқи ишлар ва ташқи савдо вазири Пьер Сийярто бошчилигидаги делегация билан музокаралар ўтказилди.\nТадбирда Венгриянинг Ўзбекистон Республикасидаги Элчиси Петер Санто ҳам иштирок этди.\nБунда томонлар Ўзбекистоннинг ёқилғи-энергетика комплексига оид истиқболли лойиҳаларни амалга оширишда ҳамкорлик қилиш имкониятларини муҳокама қилди.\nЎтган йили юртимизда атом энергетикаси объектлари қурилишини молиялаш ва қонунчилик базасини яратиш масалалари қаторида «Ўзатом» агентлиги ҳамда Венгрия атом энергетикаси регулятори томонидан Россияда ишлаб чиқарилган ВВЭР-1200 реакторли иккита энергоблок негизида «Пакш-2» АЭС қурилиши тажрибаси ўрганилган.\nҚайд этиш керакки, фаолият юритаётган «Пакш» АЭС ЕИ аъзолари ўртасида энг тез ривожланаётган иқтисодиётга эга бўлган Венгрия электр энергиясининг тахминан 40 фоизини ишлаб чиқаради.\nТадбирда Венгрия томони ядро энергетикаси, шунингдек табиий газ етказиб бериш масалаларига эътибор қаратди. Қайд этилганидек, Венгрия Иқлим бўйича Париж битимининг аъзоси сифатида, атом энергетикасисиз атмосферага зарарли чиқариш кўрсаткичларини камайтиришга эришиб бўлмайди, деб ҳисоблайди.\nВенгрияда АЭС қурилиши ҳақидаги қарор иқтисодиётнинг рақобатбардошлигини таъминлашни ҳисобга олган ҳолда қабул қилинган. Зеро, атом энергияси барқарор ва рақобатбардош қийматга эга, бу эса иқтисодиётнинг узоқ муддатли ривожланишини режалаштиришга муҳим роль ўйнади.\nЎзбекистоннинг ўз ҳудудида ядро энергетикасини ривожлантириш борасидаги танлови ниҳоятда тўғри эканлиги Венгриялик меҳмонлар томонидан алоҳида таъкидланди.\nВенгрия томони Ўзбекистон учун ажратиладиган стипендиялар доирасида атом энергетикаси бўйича мутахассисларни ўқишга юбориш ҳақидаги таклифни кўриб чиқиш фикрини илгари сурди. Бунда Будапешт техника университетидаги яхши таълим дастури ва «Пакш» АЭС да амалиётни ўтказиш имконияти қайд қилинди.\nВенгрия делегацияси май ойида Тошкентда энергетика соҳасидаги муҳим анжуман — анъанавий «Power Uzbekistan 2020» кўргазма-конференциясига таклиф этилди, дея хабар беради Энергетика вазирлиги матбуот хизмати.


Осиё: коронавируснинг иккинчи тўлқини қачон юз бериши мумкин? (тўплам)\n- Осиё: коронавируснинг иккинчи тўлқини қачон юз бериши мумкин? Қозоғистон ҳукумати қишга яқин коронавируснинг иккинчи тўлқинини кутишмоқда. Ўзбекистонда коронавирус билан касалланганлар сони кўпаймоқда. (видео Директ)\n- Ўзбек меҳнат муҳожирлари уйга қайтиш учун Россия чегаларани очилишини ойлаб қутмоқда. (видео Настоящее время)\n- Интернетга уланиш учун... томга чиқиш керак. Қишлоқ шароитида масофавий таълим. Қозоғистоннинг Атирау вилоятида ўқувчилар дарс пайтида томга чиқади. (ҚРдан видео)\n- Осиё: муваффақиятсизликка учраган онлайн-таълим. Қозоғистонда онлайн-дарсларда болаларга бехаё фильмлар намойиш этилди. Коммунистлар етакчиси Тожикистон президенлиги учун курашади. (видео)\n- Рус-қозоқ чегарасида ўзбекистонликлар яна тўпланиб қолди. Россиянинг Самара областида юзага келган вазиятга оид маълумотларни Озодлик бу областга қўшни Оренбург областидаги “Ўзбеклар миллий-маданий автономияси” жамоат ташкилоти раҳбари Равшанҳожи Кавлоновдан олди. (видео)\n- Қирғизистонда қатлама нондан бренд ташкил этилди. (видео ҚР)\n- Шоймардон бобо ҳокимлик коняк ичириб, ўз гапига раддия беришга мажбурланганини иддао қилди. Қашқадарё вилоят, Косон туман, Дўстлик маҳалласида яшайдиган 76 яшар Шоймардон Жумаев Озодликнинг “Sizdan Telegram” каналида маҳалла кенгаши ва туман ҳокимлиги камбағал оилага ҳеч қандай ёрдам бермагани ҳақидаги танқидий чиқишидан сўнг, туман ҳокими ўринбосари ва ахборот хизмати раҳбари келиб, уни ёлғон гапиришга мажбурлагани ҳақида OzodMikrofonга шикоят қилди. (видео)\n- Амударëликлар: Сув на ичиш учун бор¸ на суғориш учун. Қорақалпоғистон республикаси Амударë тумани Амир Темур овул фуқаролар йиғинида яшовчи бир гуруҳ фермер ва аҳолининг айтишича¸ тўрт ойдан бери сув берилмагани учун ерлар қақшаб қолган. Бундан ташқари пахтани ўтоқ қилишгани учун ҳалигача пул берилмаган. (видео)\n- Ўқувчилар парталарга қайтмоқда. COVID-19 давридаги мактаблар. (фотогалерея)\n- Қирғиз-ўзбек чегарасида 16 мартдан жорий қилинган чеклов 2 сентябрдан олиб ташланди. Қирғизистон Чегара хизмати тарқатган расмий маълумотга кўра, бугундан бошлаб икки давлат ўртасидаги “Дўстлик”, “Қизилқия”, “Қадамжой”, “Маданият” ва “Баймақ” чегара бекати орқали пиёдалар ўтиши мумкин. Tранспорт қатнови учун “Қадамжой”, Дўстлик” ва “Қизилқия” бекатлари очиқ. (видео)\n- Шавкат Мирзиёев Ислом Каримов ҳайкали пойига гулчамбар қўйди. (фотогалерея)\n- Сурум фожиаси: Бир оилада уч ўлим ва уч мажруҳлик. Ўтган йил ноябрь ойида Қуйичирчиқнинг Сурум қишлоғидаги хонадонлардан бирида портлаш рўй бериб, бир оиланинг уч аъзоси ҳалок бўлган, яна уч аъзоси - икки бола ва уларнинг онаси куйиш жароҳати олиб, бир умрга мажруҳ бўлган эди. Портлашда қайнонасидан¸ эридан ва боласидан ажралган Ҳулкар Пирназарова ëрдам сўраб президентга мурожаат қилди. (видео)


Зеленский ва Порошенко иккинчи турга ўтишди » Ўзбекистон янгиликлари – Zamin.uz\n01 апрель 2019, 09:05\nЖами 39 нафар номзод қатнашган Украина президентлиги сайловларининг биринчи турида овоз бериш жараёни якунланди.\nТелебошловчи Владимир Зеленский ва Украинанинг амалдаги президенти Петро Порошенко сайловларнинг иккинчи турига ўтишди. Овоз бериш якунлангач, Миллий экзит-полл томонидан эълон қилинаётган экзит-поллар шундан дарак бермоқда.\nМаълум бўлишича, Владимир Зеленский дастлабки ҳисоб-китобларга кўра биринчи турда 30,4 фоиз овоз олган, Петро Порошенкони сайловчиларнинг 17,8 фоизи қўллаб-қувватлаган. Сайловлардаги яна бир фаворит, «Батькивщина» партияси етакчиси Юлия Тимошенко эса 14,2 фоиз овоз тўплаган.\nТСН томонидан ўтказган экзит-поллга кўра овоз бериш жараёни якунланишига 2 соат вақт қолганида, Зеленский учун сайловчиларнинг 30,1 фоизи овоз берган, Порошенко — 18,5 фоиз, Тимошенко — 14 фоиз овоз олган.\nSOCIS маркази маълумотига кўра эса, соат 19:00да (овоз бериши якунланишига бир соат вақт қолганида), Зеленскийга 29,25 фоиз сайловчи, Порошенкога — 19,19 фоиз, Тимошенкога — 13,75 фоиз сайловчи овоз берган.\nУкраина халқ депутати Мустафа Найем тасдиқлашича, президентликка номзодлар Владимир Зеленский ва Юлия Тимошенко президентлик сайловларининг иккинчи турида бирлашиш бўйича музокара ўтказганини маълум қилди.\n«Келиб тушган маълумотларга кўра, Юлия Тимошенко ва Владимир Зеленский штаблари президентлик сайловларининг иккинчи турида кучларни бирлаштириш бўйича музокара ўтказмоқда. Версиялардан бирига кўра, «Батькивщина» партияси раҳбари Владимир Зеленскийни парламент коалицияси тузиш тўғрисидаги меморандум имзолаш эвазига қўллаб-қувватлашга тайёр», дея ёзган у.\nУкраина Марказий Сайлов комиссияси овоз бериш якунларини 10 апрелга қадар эълон қилади. Иккинчи тур 21 апрель кунига белгиланган.\nЯнгиликлар » Дунё » Зеленский ва Порошенко иккинчи турга ўтишди\n16:50 Украинада президентлик сайловлари бўлиб ўтмоқда


Зироат Мирзиёева раислигидаги фонд ҳаво сифатини назорат қилиш бўйича лойиҳага қўл урди – Газета.uz\nЗироат Мирзиёева раислигидаги «Замин» фондининг атмосфера ҳавоси ифлосланишининг мониторингини автоматлаштириш лойиҳасининг биринчи босқичи якунига етди. Яна икки босқич амалга оширилгач, ҳар соатда ҳаво сифатини назорат қилиш мумкин бўлади.\n21 октябр 2020, 23:23 Жамият\nБМТнинг Атроф-муҳит дастури (ЮНEП), БМТнинг Европа иқтисодий комиссияси, БМТнинг Тараққиёт дастури, Экология ва атроф-муҳитни муҳофаза қилиш давлат қўмитаси ва бошқалар иштирокида ҳаво сифати, унинг мониторинги ҳамда ҳолатига оид маълумотлар очиқ-ошкоралиги масалалари муҳокама қилинди.\n«Замин» фонди хабарига кўра, тадбирда «Замин» фонди Васийлик кенгаши раиси Зироат Мирзиёева ҳам иштирок этиб, ушбу масалалар юзасидан ўз фикр-мулоҳазаларини билдирган.\nЗироат Мирзиёева. Фото: «Замин» фонди.\nМаълум қилинишича, транспорт воситаларидан чиқаётган зарарли ис-газлар, саноат чиқиндилари ва экотизимнинг бузилиши йилдан-йилга ҳавонинг ифлосланишига олиб келаяпти. Оқибатда, онкологик, нафас респиратор ва юрак-қон томир касалликлари йилдан йилга ортиб бормоқда. Ушбу муаммоларни бартараф этиш учун, аввало ҳавонинг сифат мониторингини ўтказиш зарур. Натижада ҳаво ифлосланиши ва уни инсон саломатлигига салбий таъсирини камайтириш чораларини кўриш мумкин.\n«Ҳавонинг ифлосланиши чегара билмайди. Бу барчамизга таъсир қилади ва биз ушбу муаммони ҳал қилиш учун кучларни — ҳукуматлар, нодавлат ташкилотлар, фуқаролик жамияти, илмий доиралар, бизнес ва саноат соҳасини бирлаштиришимиз керак. Ҳар бир инсон тоза ҳаводан нафас олишга ҳақлидир. Ҳозир, глобал соғлиқни сақлаш инқирозига дуч келган пайтимизда, бу айниқса муҳим», — дея таъкидлади БМТ Атроф-муҳит дастурининг Европа минтақавий бюроси директори Бруно Поззи.\n«Замин» фонди ҳамда ЮНEП кўмагида Гидрометеорология хизмати маркази томонидан «Атмосфера ҳавоси ифлосланишининг мониторингини автоматлаштириш» лойиҳаси уч босқичда амалга оширилиши кўзда тутилган.\nҲозирда лойиҳанинг биринчи босқичи якунланиб, 63 та кузатув пункти ягона таҳлилий марказга бирлаштирилган. Мониторинг натижалари эса monitoring.meteo.uz очиқ онлайн платформаси ва АирУз мобил иловасида эълон қилиб борилади.\nУшбу станциялар тўлиқ ишга тушиши натижасида, ҳаво сифати мониторинги халқаро стандартларга мувофиқ ҳар соатда аниқлаб турилади. Фуқаролар ўзи истиқомат қиладиган жойининг ҳавосини ифлосланганлик даражасини ва унинг сабабларини аниқ билиш имконига эга бўлади.


Пластик картадаги пулларини нақдлаштириб беришни айтиб, фуқароларни чув туширган фирибгар қўлга олинди\n18:01 / 09.09.2017\nОлмалиқ шаҳрида 2016 йилнинг декабрь ойидан 2017 йилнинг февраль ойига қадар бўлган вақт оралиғида, Наманган вилоятида яшовчи 1985 йилда туғилган Н.О. фирибгарлик йўли билан, Олмалиқ шаҳрида яшовчи, тадбиркор, 1977 йилда туғилган З.Д.нинг ишончини суиистеъмол қилиб, «1 ой ичида пластик карточкангиз ичидаги пулларини нақд пул қилиб бераман» – деб алдаб, ундан ичида 11.000.000 сўм пули бўлган пластик карточкасини олиб, қайтариб бермаган. Бу ҳақда Тошкент вилояти ИИБ хабар қилди.\nШунингдек, 1974 йилда туғилган Л.У.нинг 74.000.000 сўм, 1978 йилда туғилган Ю.К.нинг ичида 4.000.000 сўм пули бўлган пластик карточкасини юқоридаги каби важлар билан олиб, шу кунга қадар қайтариб бермаган.\nУшбу ҳолат юзасидан унга нисбатан Ўзбекистон Республикаси Жиноят Кодексининг 168-моддаси билан жиноят иши қўзғатилди. Терговни ИИБ олиб бормокда.\nпластик карта фирибгарлик


Ватанпарварлик, дахлдорлик мезонлари\nМуқаддас заминимизда улғайиб, вояга етган буюк аждодларимиз Ватан эрки ва озодлиги йўлида мислсиз қаҳрамонликлари билан дунё афкор оммасини ҳануз лол қолдиряпти. Шунингдек, она Ватанидан олис ўлкаларда армон билан дунёдан кўз юмган алломаларимиз озмунчами? Бунга Абу Райҳон Беруний, Абу Али ибн Сино, Жалолиддин Мангуберди, Заҳириддин Муҳаммад Бобур, Бобораҳим Машраб, Зокиржон Фурқат сингари буюк бобокалонларимиз қисмати мисолдир. Ватанни севиш, ватанпарвар бўлиш, уни ардоқлаб, соғиниб яшаш инсон табиатига хос ҳислардир.\nАлишер Навоий ҳазратларининг қуйидаги сўзи она Ватанини севувчи садоқатли ҳар бир кишининг қалбида ғайрат-шижоат уйғотади:\nбир нафас айлама,\nАни ранжи – ғурбат,\nИнсон ҳар жойда бир бурда нонини топиб, қорнини тўйғазиши мумкин. Лекин Ватаннинг ўрнини ҳеч нарса боса олмайди. Ватанда яшаш ҳақиқий бахт. Биз учун Ватан ягона. Шу боис ҳам у пулга сотилмайди ва сотиб олинмайди. Ватан инъом этилмайди, қарзга берилмайди.\nАбдулла Ориповнинг «Мен нечун севаман Ўзбекистонни» шеърининг лирик қаҳрамони Ватанни фақат бойликлари-ю, бебаҳо тупроғи, гўзал иқлими учунгина эмас, ҳатто мангу музликлардан иборат бўлган тақдирда ҳам севмаслик мумкинми? – деган юксак фикри билан эътиборни тортади:\nБоғ унсин мангулик музда ҳам,\nЮртим, сени фақат\nСевган фарзанд бўлса,\nБуюклар айтадилар: «Кишининг вафодорлиги ва садоқати унинг ўз Ватани учун қайғуришидан, дўстларини соғинишидан ва умрининг зое кетказган лаҳзаларига ачиниб, ўкиниб яшашидан билинади».\nИнсоннинг ўз халқига бўлган садоқати ва фидойилиги она Ватанни ҳимоя қилиши, тараққий топиб, ҳар томонлама мустаҳкам ва қудратли бўлиши ҳамда халқининг тинч-фаровон ҳаёт кечиришига ҳисса қўшиши билан ўлчанади.\nҲар бир инсон эл-юртнинг озодлиги, мустақиллиги учун ҳамма нарсани, ҳатто жонини ҳам аямайди. Бу ҳақда Мавлоно Фузулийнинг «Менинг битта ҳаётим бор, борди-ю мингта ҳаётга эга бўлган тақдиримда ҳам ҳаммасини Ватан учун сарфлаган бўлур эдим», деб айтган сўзлари ҳар биримиз учун бебаҳо ўгитдир.\nМаърифатли халқларимизнинг ҳақиқий жасорати Ватан йўлида қурбон бўлишга ҳозир эканлигида акс этади.\nКимки ўз юртини севмаса, у ҳеч нимани сева олмайди.\nКимки ўз Ватанига дахлдор бўлмаса, у инсониятга ҳам дахлдор эмас.\nЎз ватанига доғ тушириш — уни сотиш деган сўз.\nВатан туйғуси бўлган кишидагина ватанпарварлик ҳисси жўш уради. Ватанпарварлик деганда, қуйидагиларни англаш жоиз:\n– ўз халқини, тилини, тарихини яхши билиш ва у билан фахрланиш;\n– маънавиятимиз, маданий мерос ва қадриятларни асраш, авлодларга тақдим этиш;\n– буюк аждодлар ишини давом эттириш, уларга муносиб ворис бўлиш;\n– Ватанни ҳимоя қилиб, жангларда ҳалок бўлган қаҳрамонлар номини ёд этиш;\n– бетакрор Ватанимизда юксак эътиқод билан яшаш, унга ҳамиша садоқатли бўлиш.\nЁшларни ватанпарварлик туйғуси билан тарбиялаш, уларни Ватан маъносини теран англаб етишга ўргатиш, ватанпарварлик – юксак ахлоқий тамойил эканини тушунтириш долзарб вазифа ҳисобланади. Одоб-ахлоқ, ҳаё-ибо, ор-номус ва диёнат каби фазилатлар азалдан халқимиз маънавиятининг ажралмас қисмига айланган.\nВатанимиз мадҳияси янграса, ички ҳис-туйғуларимиз жўшиб кетади, кўзимизга ёш қалқийди, лекин Ватан фақат яхши кунларда, ютуқларга эришганда фахрланадиган, сўнг унутиладиган хилқат эмас.\nАлбатта, Ватанни севиш, унга фидойи бўлиш учун жон фидолик шарт эмас. Балки шу йўлда, керак бўлса, миллат ва она тупроқ шаъни учун ҳар қандай хатар юзига тик боқишни англатади, бу муҳаббат. Шунинг учун фақат баландпарвоз гаплар билан эмас, ўзимизнинг ақл-заковатимиз, ҳаракатимиз билан юрт равнақига ҳисса қўшишимиз, ҳақиқий жонкуяр бўлишимиз зарур. Шу тобда шоирнинг шеърий хитоби кўнглимизда акс садо беради:\nЯшасак бу дунёда\nВатан учун яшайлик,\nчаман учун яшайлик.\nАслини олганда, ватанпарварлик туйғуси бизга бегона эмас. Муқаддас заминимиз Алп Эр Тўнга, Тўмарис, Широқ, Жалолиддин Мангуберди, Амир Темурдек кўплаб буюк ватанпарвар фарзандлари билан тарих саҳнида ўз ўрнини топгани бунга бир мисолдир.\nЎзбекистонда яшаётган ҳар бир инсоннинг қалбида ватанпарварлик, Ватанга дахлдорлик ҳисси жўш уриб туриши керак. Аждодларимиз орзу қилган ҳуқуқий демократик давлат, фуқаролик жамиятида яшаб, меҳнат қиляпмиз. Бу – катта бахт.\n«Ватанга дахлдорлик» тушунчаси юртга муҳаббат, унинг равнақи ва тараққиёти йўлида ўз ҳиссасини қўшишдир. «Ватан менга нима берди?» деб эмас, «Мен Ватанимга нима бердим, унинг порлоқ истиқболи учун нима қилдим», дея фикрлаш чин инсоний дахлдорлик туйғуси ҳисобланади. Ватанга дахлдор инсон жамиятга фойдаси тегиши учун тинмай меҳнат қилади ва шунинг орқасидан ҳалол ризқ топади. Афсуски, орамизда фақат ўзи учун ишлайдиган, моддий манфаат йўлида ҳатто Ватанини сотадиган бефарқ, лоқайд ва худбин кимсалар ҳам учраб туради. Маълумки, қаерда меҳр-оқибат бўлса, ўша жойда адолат, тенглик, тараққиёт қарор топади. Меҳр-оқибат инсонларни бирлаштиради, жамиятни мустаҳкамлайди, мамлакатни барқарор қилади.\nХалқимиз бежиз «Ватан остонадан бошланади» демайди. Ватанни ҳимоя қилиш – инсоннинг ўз уйини, оиласини, севимли ёри ва болаларини, яқинларини, ота-боболарининг табаррук хоки ётган муқаддас тупроқни ҳимоя қилиш, дегани.\nЭътироф этиш керак, сўнгги йилларда Ватанни ҳимоя қилиш ёшларимиз учун ҳақиқий шараф ишига айланди. Миллий армиямизда қадрият ва анъаналаримизга хос соғлом маънавий муҳит яратилгани ҳарбий хизматга ёндашувни тубдан ўзгартирди. Бугун Қуролли Кучларимиз сафида хизмат қилиш, Ватан ҳимоячиси, деган номга муяссар бўлиш ҳар бир йигит учун нафақат конституциявий бурч, балки юксак шарафга айланди.\nВатанни севиш ва уни ҳимоя қилиш нафақат ҳарбийларимиз ёки ҳуқуқ-тартибот идоралари ходимларининг, балки жонажон Ўзбекистонимизда яшовчи ҳар бир фуқаронинг муқаддас бурчидир.\nАйтиш жоизки, мустақил Ўзбекистонимиз армиясида маънавий-маърифий, тарбиявий ишлар тубдан янгича асосда ташкил этилмоқда. Миллий армиямиз ёшларимиз учун ватанпарварлик, юртга садоқат билан хизмат қилиш мактаби, ҳарбий хизматчилар қалбида мустаҳкам ирода, юксак инсоний фазилатларни шакллантириш, уларнинг ақлий ва интеллектуал қобилиятларини ривожлантириш, жисмоний тобланиш мактабига айланаётгани фахримиз, ғуруримиздир.\nАйни кунларда Президентимизнинг 2019 йил 13 декабрдаги «Ўзбекистон Республикаси Қуролли Кучлари ташкил топганлигининг 28 йиллиги ҳамда Ватан ҳимоячилари кунини нишонлашга тайёргарлик кўриш ва ўтказиш чора-тадбирлари тўғрисида»ги фармойишига асосан, мамлакатимиз миқёсида қизғин ҳозирлик кўрилмоқда.\nБу йил барча ватандошларимизни мардлик ва жасоратга, садоқат, ватанпарварликка чорловчи айём мамлакатимизда «Ватанпарварлик – миллий юксалиш кафолати!» деган умумий шиор остида ўтказилмоқда.\nТантанали тадбирлар ҳарбий қисмлар, таълим муассасалари, маҳаллалар ва ташкилотларда ҳарбий-ватанпарварлик руҳидаги турли маънавий-маърифий учрашувлар, давра суҳбатлари, кўрик-танловлар, байрам тадбирлари, спорт мусобақалари ўтказилмоқда. Уларда асосий эътибор ёшларни Ватанга муҳаббат, истиқлол ғояларига садоқат, ҳарбий-ватанпарварлик руҳида тарбиялаш, миллий армиямиз сафларида она юртимизни ҳимоя қилиш иштиёқини янада кучайтиришга қаратилаётгани диққатга сазовордир.\nҲар йили байрам арафасида Қуролли Кучлар тизимида «Энг илғор касб мутахассиси» танловини ўтказиш анъанага айланган. Бу йилги танловда ҳам ИИВ Қоровул қўшинларида хизмат қилаётган ҳарбийларимиз «Энг илғор батальон командири», «Энг илғор взвод командири», «Энг илғор гуруҳ командири» ва «Энг илғор сержант» каби номинацияларда ғолиб бўлиши барчамизни қувонтиради.\nҚуролли Кучлар тизимида амалга оширилаётган кенг кўламли ислоҳотлар самараси миллий армиямиздаги ахлоқий-руҳий, маънавий муҳитнинг бутунлай янгиланганида, жамиятимизда армияга ва ҳарбий хизматга ёндашув тамомила ўзгарганида ҳам яққол намоён бўлмоқда.\nНафсиламрини айтганда, Ватанимиз – Ўзбекистон ўхшаши йўқ бир бўстон. Бу диёрда бағрикенг қуёш ўз тафтини ва меҳрини сочмайдиган кундузлар, ой ўз сеҳрли нурини инъом этмайдиган кечалар кам бўлади. Бундай юртни севмай бўладими? Ҳақиқий бахт аслида шу эмасми?!


Бу дунёга уйғунлашманглар — Dilkashradio.com\nБу дунёга уйғунлашманглар\nҚадрли биродарлар. Бугунги суҳбатимиз Айни дамда жуда муҳим ва кўп ҳаракат сарф этиладиган мавзудадир. Биз қадимда тарки Дуне қилган роҳиблар ва сўфийлар ҳақида эшитганмиз. Улар ҳаётларининг охиригача бу дунёдан ажралиб ёлғиз кун кечирганлар. Бутун вақтларини тоат ибодатга ва Худовандни билишга сарфлаганлар. Аммо бизнинг Тангримиз бундай қилишимизни буюрмаган. Худованд руҳан нопок бўлган нарсалардан узоқлашишимизни буюрган. Келинг 2 Коринфликлар 6:17 оятни ўқиймиз: «Уларнинг орасидан чиқинглар. Улардан айрилиб кетинглар. Нопокка эса қўл теккизманглар; Шунда Мен сизларни қабул қилурман.” Худовандга бўйсунадиган имонлилар ҳақиқатдан бахтлидирлар. Шайтон ҳеч қачон Масиҳийларнинг Худованд учун ажратиб олинишини хоҳламайди. У ҳар доим Худованд бирга қилишни хоҳлаган нарсаларни ажратишни, Худованд ажратишни хоҳлаган нарсаларни эса бирга қилишни хоҳлайди. У бизнинг Худованддан узоқлашиб, бу дунёга қўшилиб кетишимизни хоҳлайди.\nШу ўринда Римликларга 12 боб 2 оятни ўқийлик: “Бу дунёга уйғунлашманглар. Худонинг яхши, манзур, комил иродасини нима эканини фаҳмламоқ учун фикрингизни янгилаш орқали тубдан ўзгаринглар”. Худованд «бу дунё” деганда нимани назарда тутган? Буни 1 Юҳанно 2 боб 16 оятдан билиб оламиз: “Дунёга ва ундаги нарсаларга муҳаббат қўйманглар. Ким дунёга муҳаббаат қўйса унинг қалбидан Отанинг муҳаббати жой олмайди. Чунки дунёга ҳос ҳар бир нарса – тана нафси, хирсли кўзлар ва маишатга оид кибру-ҳаво Отадан эмас, балки дунёдандир”. Ҳа бу ерда учта нарса санаб ўтилган; тана нафси, хирсли кўзлар ва маишатга оид кибру-ҳаво. Булар дунёнинг нопокликлари. Бу Дунёни шайтон бошқаради. Худованд бизни бу дунёдан ажратиб олган. Бизнинг танамиз дунёда яшаса ҳам, ўзимиз Худовандникимиз. Масиҳ биз учун Худовандга шундай ибодат қилган эди: «Сен дунёдан Менга берган одамларга Сенинг исмингни изҳор қилдим. Улар Сенники эдилар ва Сен уларни Менга бердинг. Улар эса Сенинг Каломингга амал қилдилар.” Масиҳ эса бизни яна дунёга У ҳақида гувоҳлик беришимиз учун юборган.\nБиз дунёга тегишли бўлмасак ҳам, шу дунёда яшаб У ҳақида гувоҳлик беришимиз керак. Ҳаворий Бутрус айтганидай биз бу дунёда ғарибу мусофирмиз. Худованд Эски Ахд даврида ҳам Ўз халқига маъжусийлардан узоқлашишни буюрган. Агар эсингизда бўлса Ибтидо 1:4 оятда: «Худо ёруғликнинг яхши эканини кўриб, уни қоронғиликдан ажратди”. Ўша пайтдаёқ Худо ёруғликни қоронғиликдан ажратиб олган эди. Қонунлар китобида эса Худованд Ўз халқига уч нарсани буюради: Уларга бир далага икки хил уруғ экмасликни, Хўкиз билан эшакни бир бўйинтуруққа қўшмасликни, Икки хилдаги материал аралашган кийим киймасликни, масалан жун мато билан сурпдан таёрланган кийимни. Ҳўкиз билан эшакка қайтадиган бўлсак, бири ҳалол ҳайвон бўлса иккинчиси харом ҳайвон, шунинг учун уларнинг иккисини бир бўйинтуруққа қўшмаслик буюрилган.\nУларга ваъда қилган ерни бергач эса, ўша ердаги маъжусийлардан қиз олмасликни ва қиз бермасликни буюрган. Агар биз дунёга уйғунлашмай яшасак, натижада нима бўлади? Бу уларнинг руҳий ҳаёти учун, келажакда Худованднинг олдидаги ҳаёти учун катта мукофотлар бор. Дунёдан ажралган имонлилар учун балки бу дунёдаги ҳаёти унчалик яхши бўлмас, аммо Худо уларга ажойиб нарсаларни ваъда қилади. ХУдованд уларни руҳонийлардан қабул қилади. Уларнинг Отаси бўлишга ваъда беради, ва имонлилар эса Унинг ўғли-ю қизлари бўладилар. Худованд Ўзига бўйсунадиган фарзандни ҳимоя қилади ва Унга хизмат қилишлари учун ёрдам беради. Шунинг учун бу дунёга уйғунлашмаслик учун астойдил ҳаракат қилинглар. Унинг ёрдамидан ҳеч ҳам шубҳаланманг. У сизни ҳимоя қилади ва ёрдам беради.


Аҳмадбой: «40 миллион долларни тўлашга қурбим...\n06.07.2019 22:10 0 4276\nХалқ орасида «Аҳмадбой» номи билан танилган Аҳмаджон Турсунбоевга нисбатан жиноий иш кўриб чиқилаётган суд залидан олинган видео ижтимоий тармоқларда тарқалди. Унда Аҳмаджон Турсунбоев фаолиятига алоқадор айрим жиҳатларни маълум қилган, дея хабар бермоқда «Kun.uz».\n«Фуқаролардан олган пулларни ферма ва чорвани ривожлантириш учун ишлатганман. Деҳқончилик қилганман, йилига 50, 60, баъзида 100 гектар ерда картошка экардим. Мол боқардим. Тирикчиликни мана шундай ушлаганман. Фуқароларнинг пулини «оборот» қилганман, шунинг ҳисобидан вақтида пулларни қайтариб, жой-жойига қўйиб берганман. Шу сабабдан одамлар кўпайиб кетган. Мен одамларни алдаб, қизиқтирмаганман. Уларнинг ўзи бир-бирини олиб келарди. Қандай қилиб мен фирибгар бўламан? Фирибгарлик қилиб бировнинг пулини олиб чет давлатга чиқиб кетдимми? Топган даромадимни фуқароларга тўлаганман. Ойига топган 100—500 минг долларни фақат фуқароларга тўлаганман», — дейди Аҳмадбой.\n«Биттаси келади ва 10 минг доллар беради, 10 ойдан кейин у 20 минг доллар оляпти. 20 минг пулини кейин 40 минг, сўнг 80 минг қилиб оляпти. Тагини олиб қараганда, бир фуқаро 200—300 минг доллар фойда қиляпти-да, 20—30 минг долларга ариза ёзяпти. Мен 12 минг фуқарога пул етказиб бера олмайман. Менда пул ҳам йўқ. Эртага, бу фуқаролардан 4—5 мингга яқин одам бизга фойдага кириб кетган, ўша пуллар қайтарилса фуқароларга пул етади. Агар мен жиноятчи бўлсам, фуқаролар ким унда? Улар менга пул бериб, валюта олиб келганми? Валютани асос қилиб келтириб бера олмайди-ку. Бизга дафтарни берсин, ҳаммасини асос қилиб қўйиб берамиз. Шунинг учун мен ходимлардан ҳам, прокуратура вакилларидан, терговчилардан, судьялардан ҳам ёрдам сўраяпман. Менинг иложим йўқ, бу вазиятдан чиқа олмайман. Бу ҳазилакам пул эмас, менинг қурбим ҳам етмайди. Бу 500 минг доллар, 1 миллион доллар эмас, бу 40 миллион доллардан зиёд пул. Қани у пуллар?», — дея таъкидлайди у.\n«Нега мени ўша ёпган пайтда терговчилар: «Мана сенинг пулларинг, мана сенинг тилланг, мана сени молинг, деб асос қилиб қўйиб бермади? Сабаби — мени олиб бориб қамаган. Мен қаердан у пулни етказиб бераман? Пулнинг ҳаммаси талон-торож бўлиб кетган-ку. Менда кирим бўлган, фойда қилганман, яхши даромад бўлган, шунинг ҳисобидан одам кўпайган. Агар озгина даромад бўлмаса, уни торта ҳам олмайсиз», — деди Аҳмадбой.\nталон-торож Аҳмадбой пуллар\nҲуқуқ 07/11, 11:21


Шахмат бўйича Қарши очиқ Халқаро турнирида 4 та тур ортда қолди (фото)\n9 август, 2017, 17:40\n"А" гуруҳида 4 та турдан сўнг, россиялик Халқаро гроссмейстер Василий Папин 3,5 очко билан олдинда бормоқда.\nҲамюртларимиз Нодирбек Абдусатторов ва Жавоҳир Синдоров ҳисобида 3 та очко бор. Муртас Кожгалеев (Қозоғистон), Виталий Тетерев (Беларусь), Жўрабек Ҳамроқулов (Ўзбекистон), Рустам Ҳуснутдинов (Қозоғистон), вакилларимиз Нодирбек Ёқуббоев, Тоҳир Воҳидов, Шамсиддин Воҳидов, Никита Хорошевлар ҳам шунча очко жамғаришган.\nҒолиблик сари интилаётган 4 та столдаги ўйин онлайн тарзда ёритилаётганини эътироф этиш ўринлидир.\nРейтинг даражаси 1900 дан кам бўлганлар иштирок этаётган "Б" гуруҳида ҳам ўйин қизғин тус олган. 300 нафар шахматчидан 10 нафари 4 та имкониятдан 4 та очко олганини таъкидлаш жоиз. Ҳамюртларимиз Гулхаё Нарзиқулова, Холида Номозова, Жасур Мамаюсупов, Дониёр Сафаров, Исломбек Синдоров, Рустам Сайдалиев, Али Қосимов, Миржаҳон Рахимов, Дилмурод Жабборберганов, Толиб Остоновлар шулар жумласидандир.